02016R1076 — HR — 16.09.2017 — 001.001

Ovaj je tekst namijenjen isključivo dokumentiranju i nema pravni učinak. Institucije Unije nisu odgovorne za njegov sadržaj. Vjerodostojne inačice relevantnih akata, uključujući njihove preambule, one su koje su objavljene u Službenom listu Europske unije i dostupne u EUR-Lexu. Tim službenim tekstovima može se izravno pristupiti putem poveznica sadržanih u ovom dokumentu.

►B UREDBA (EU) 2016/1076 EUROPSKOG PARLAMENTA I VIJEĆA od 8. lipnja 2016. o primjeni aranžmana za proizvode podrijetlom iz određenih država koje pripadaju Skupini afričkih, karipskih i pacifičkih država (AKP) predviđenih u sporazumima o uspostavi ili koji vode uspostavi sporazumâ o gospodarskom partnerstvu (preinaka) ( L 185 8.7.2016, 1)

Promijenio:









▼B

UREDBA (EU) 2016/1076 EUROPSKOG PARLAMENTA I VIJEĆA

od 8. lipnja 2016.

o primjeni aranžmana za proizvode podrijetlom iz određenih država koje pripadaju Skupini afričkih, karipskih i pacifičkih država (AKP) predviđenih u sporazumima o uspostavi ili koji vode uspostavi sporazumâ o gospodarskom partnerstvu

(preinaka)







POGLAVLJE I.

PREDMET, PODRUČJE PRIMJENE I PRISTUP TRŽIŠTU

Članak 1.

Predmet

Ova Uredba primjenjuje se na aranžmane za proizvode podrijetlom iz određenih država koje su dio Skupine afričkih, karipskih i pacifičkih država (AKP) predviđenih sporazumima kojima se zasniva ili koji vode do zasnivanja sporazumâ o gospodarskom partnerstvu.

Članak 2.

Područje primjene

1. Ova Uredba primjenjuje se na proizvode podrijetlom iz regija i država iz Priloga I.

2. Komisija je ovlaštena donositi delegirane akte u skladu s člankom 22. radi izmjene Priloga I. kako bi dodala regije ili države iz Skupine država AKP-a koje su zaključile pregovore o sporazumu s Unijom i koje barem zadovoljavaju zahtjeve iz članka XXIV. Općeg sporazuma o carinama i trgovini iz 1994. (GATT iz 1994.).

3. Regija ili država ostaje na popisu iz Priloga I. osim ako Komisija donese delegirani akt u skladu s člankom 22. kojim se mijenja Prilog I. u svrhu uklanjanja te regije ili države iz tog Priloga, posebice ako:

(a) regija ili država izjavi da namjerava ne ratificirati sporazum na temelju kojeg joj je dopušteno uključivanje u Prilog I.;

(b) ratifikacija sporazuma na temelju kojeg je regiji ili državi omogućeno uključivanje u Prilog I. nije izvršena unutar razumnog roka i stupanje na snagu sporazuma nepotrebno kasni; ili

(c) sporazum je raskinut, ili regija ili država raskida svoja prava i obveze iz sporazuma, ali sporazum inače ostaje na snazi.

Članak 3.

Delegiranje ovlasti

Komisija je ovlaštena donositi delegirane akte u skladu s člankom 22. radi izmjene Priloga I. ovoj Uredbi vraćanjem regija ili država iz Skupine država AKP-a koje su uklonjene iz Priloga I. Uredbi (EZ) br. 1528/2007 na temelju Uredbe (EU) br. 527/2013 i koje su, od navedenog uklanjanja, poduzele potrebne korake radi ratifikacije svojih pojedinačnih sporazuma.

Članak 4.

Pristup tržištu

1. Uvozne carine ukidaju se na sve proizvode iz poglavlja od 1. do 97., uz iznimku poglavlja 93., Harmoniziranog sustava podrijetlom iz regije ili države iz Priloga I. Ukidanje podliježe mehanizmu općih zaštitnih mjera iz članaka od 9. do 20.

2. Za proizvode iz poglavlja 93. Harmoniziranog sustava podrijetlom iz regija ili država iz Priloga I. nastavljaju se primjenjivati carine najpovlaštenije nacije.

3. Stavak 1. ne primjenjuje se na proizvode podrijetlom iz Južne Afrike. Ti proizvodi podliježu odgovarajućim odredbama TDCA-a. Komisija je ovlaštena donositi delegirane akte u skladu s člankom 22. radi dodavanja priloga ovoj Uredbi kojim se određuje režim primjenjiv na proizvode podrijetlom iz Južne Afrike nakon što su odgovarajuće trgovinske odredbe TDCA-a zamijenjene odgovarajućim odredbama sporazuma kojim se zasniva ili koji dovodi do zasnivanja SGP-a.

4. Stavak 1. ne primjenjuje se na proizvode iz tarifnog broja 0803 00 19 podrijetlom iz regije ili države iz Priloga I. i koji se puštaju u slobodan promet u najudaljenijim regijama Unije do 1. siječnja 2018. Stavak 1. ovog članka i članak 8. ne primjenjuju se na proizvode iz tarifnog broja 1701 podrijetlom iz regije ili države iz Priloga I. i koji se puštaju u slobodan promet u prekomorskim departmanima Francuske do 1. siječnja 2018. Ta se razdoblja produljuju do 1. siječnja 2028., osim ako stranke odgovarajućih sporazuma dogovore drukčije. Komisija objavljuje obavijest u Službenom listu Europske unije kojom se zainteresirane stranke obavješćuju o isteku ove odredbe.







POGLAVLJE II.

PRAVILA O PODRIJETLU I ADMINISTRATIVNA SURADNJA

Članak 5.

Pravila o podrijetlu

1. Pravila o podrijetlu iz Priloga II. primjenjuju se pri utvrđivanju imaju li proizvodi podrijetlo u regijama ili državama iz Priloga I.

2. Pravila o podrijetlu iz Priloga II. zamjenjuju se onima iz priloga bilo kojem sporazumu s regijama ili državama navedenim u Prilogu I. kada je taj sporazum u privremenoj primjeni, ili stupi na snagu, ovisno o tome što nastupi ranije. Komisija objavljuje obavijest u Službenom listu Europske unije u svrhu obavješćivanja subjekata o datumu privremene primjene ili stupanja na snagu, od kojeg se pravila o podrijetlu u sporazumu trebaju primjenjivati na proizvode s podrijetlom u regijama i državama iz Priloga I.

3. Komisija je ovlaštena donijeti delegirane akte u skladu s člankom 22. koji se odnose na tehničke izmjene Priloga II. kada je potrebno uzeti u obzir izmjene drugih carinskih propisa Unije.

4. Odluke o postupanju s Prilogom II. donose se u skladu s postupkom ispitivanja iz članka 19. stavka 5.

Članak 6.

Administrativna suradnja

1. Kada Komisija na temelju objektivnih informacija utvrdi propust da se osigura administrativna suradnja ili nepravilnosti ili prijevaru, može privremeno suspendirati ukidanje carina predviđeno u člancima 4., 7. i 8. („odgovarajući tretman”) u skladu s ovim člankom.

2. Za potrebe ovog članka uskraćivanje administrativne suradnje znači, inter alia:

(a) višekratno neispunjenje odgovarajućih obveza za provjeru podrijetla dotičnog ili dotičnih proizvoda;

(b) višekratno odbijanje ili nepotrebno odlaganje izvršavanja ili dostave rezultata naknadne provjere dokaza o podrijetlu;

(c) višekratno odbijanje ili nepotrebno odlaganje izdavanja dozvole za misije administrativne suradnje za provjeru vjerodostojnosti dokumenata ili točnosti informacija u odnosu na odobravanje odgovarajućeg tretmana.

Za potrebe ovog članka nepravilnosti ili prijevara mogu biti utvrđene, inter alia, u slučaju brzog povećavanja, bez zadovoljavajućeg objašnjenja, uvoza robe koji premašuje uobičajenu razinu proizvodnje i izvozne sposobnosti predmetne regije ili države.

3. Ako Komisija, na temelju podataka koje je dostavila neka država članica ili na vlastitu inicijativu, utvrdi da su ispunjeni uvjeti iz stavaka 1. i 2. ovog članka, odgovarajući tretman može se suspendirati u skladu sa savjetodavnim postupkom iz članka 19. stavka 4. ako je Komisija prvo:

(a) obavijestila Odbor iz članka 19. stavka 2.;

(b) obavijestila predmetnu regiju ili državu u skladu s odgovarajućim postupcima primjenjivim između Unije i te države ili regije; i

(c) objavila obavijest u Službenom listu Europske unije u kojoj se navodi da je utvrđen propust da se osigura administrativna suradnja, nepravilnosti ili prijevara.

4. Razdoblje suspenzije na temelju ovog članka ne smije biti dulje nego je potrebno za zaštitu financijskih interesa Unije. To razdoblje ne premašuje razdoblje od šest mjeseci, ali može biti produljeno. Na kraju tog razdoblja, Komisija mora odlučiti o završetku suspenzije ili produljenju razdoblja suspenzije u skladu sa savjetodavnim postupkom iz članka 19. stavka 4.

5. Postupci za privremenu suspenziju iz stavaka 2., 3. i 4. zamjenjuju se onima iz bilo kojeg sporazuma s regijama ili državama navedenim u Prilogu I. kada je taj sporazum u privremenoj primjeni, ili kada stupi na snagu, ovisno o tome što nastupi ranije. Komisija objavljuje obavijest u Službenom listu Europske unije u svrhu obavješćivanja subjekata o datumu privremene primjene ili stupanja na snagu, od kojeg se postupci o privremenoj suspenziji trebaju primjenjivati na proizvode pokrivene ovom Uredbom.

6. S ciljem provedbe privremene suspenzije predviđene sporazumom s regijama ili državama iz Priloga I., Komisija, bez nepotrebnog odgađanja:

(a) obavješćuje Odbor iz članka 19. stavka 2. da je utvrđen propust da se osigura administrativna suradnja ili je utvrđena nepravilnost ili prijevara; i

(b) objavljuje obavijest u Službenom listu Europske unije u kojoj se navodi da je utvrđen propust da se osigura administrativna suradnja ili je utvrđena nepravilnost ili prijevara.

Odluka kojom se suspendira odgovarajući tretman donosi se u skladu sa savjetodavnim postupkom iz članka 19. stavka 4.







POGLAVLJE III.

PRIJELAZNI ARANŽMANI







ODJELJAK 1.

Riža

Članak 7.

Nulte stope carine

Uvozne carine neće se uvesti za proizvode iz tarifnog broja 1006.







ODJELJAK 2.

Šećer

Članak 8.

Nulte stope carine

Uvozne carine neće se uvesti na proizvode iz tarifnog broja 1701.







POGLAVLJE IV.

OPĆE ZAŠTITNE ODREDBE

Članak 9.

Definicije

Za potrebe ovog poglavlja primjenjuju se sljedeće definicije:

(a) „industrija Unije” znači proizvođači iz Unije u cjelini sličnih ili direktno konkurentnih proizvoda koji djeluju unutar područja Unije, ili proizvođači iz Unije čiji skupni izlazni proizvod sličnih ili izravno konkurentnih proizvoda predstavlja značajan udio u ukupnoj proizvodnji ovih proizvoda u Uniji;

(b) „ozbiljna šteta” znači značajno sveobuhvatno narušavanje položaja industrije Unije;

(c) „prijetnja od ozbiljne štete” znači ozbiljna šteta koja je vidljivo neminovna;

(d) „poremećaji” znači poremećaji u sektoru ili industriji;

(e) „prijetnja od poremećaja” znači poremećaji koji su vidljivo neminovni.

Članak 10.

Načela

1. Zaštitna mjera može biti uvedena u skladu s odredbama predviđenim ovim poglavljem ako se proizvodi podrijetlom iz regija ili država iz Priloga I. uvoze u Uniju u povećanim količinama i u uvjetima koji dovode ili prijete da će dovesti do sljedećeg:

(a) ozbiljne štete industriji Unije;

(b) poremećaja u nekom sektoru gospodarstva, posebno ako ti poremećaji uzrokuju veće socijalne probleme ili poteškoće koje bi mogle dovesti do ozbiljnog slabljenja gospodarskog stanja Unije; ili

(c) poremećaja na tržištima poljoprivrednih proizvoda koji su pokriveni Prilogom I. Sporazumu WTO-a o poljoprivredi ili mehanizama koji reguliraju ta tržišta.

2. U slučajevima kada se proizvodi s podrijetlom iz regija ili država iz Priloga I. uvoze u Uniju u povećanim količinama i prema uvjetima koji dovode ili prijete da će dovesti do poremećaja u gospodarskoj situaciji jedne ili više najudaljenijih regija Unije, može se uvesti zaštitna mjera u skladu s odredbama ovog poglavlja.

Članak 11.

Utvrđivanje uvjeta za uvođenje zaštitnih mjera

1. Utvrđivanje ozbiljne štete ili prijetnje obuhvaća između ostalog sljedeće čimbenike:

(a) opseg uvoza, a posebno kada postoji ozbiljno povećanje, ili u apsolutnim iznosima ili u odnosu na proizvodnju ili potrošnju u Uniji;

(b) cijenu uvoza, a posebno kada je došlo do značajnog pada cijene u usporedbi s cijenom sličnog proizvoda u Uniji;

(c) posljedični utjecaj na industriju Unije na način kako je vidljivo iz trendova u određenim gospodarskim čimbenicima kao što su proizvodnja, korištenje kapaciteta, zalihe, prodaja, tržišni udio, pad cijena ili sprečavanje povećanja cijena do kojih bi normalno došlo, povrat uloženog kapitala, novčani tok i zapošljavanje;

(d) čimbenike osim trendova u uvozu koji uzrokuju ili mogu uzrokovati štetu za predmetnu industriju Unije.

2. Utvrđivanje poremećaja ili prijetnje od poremećaja zasniva se na objektivnim čimbenicima, što uključuje sljedeće:

(a) povećanje opsega uvoza u apsolutnim iznosima ili relativno u odnosu na proizvodnju Unije i uvoz iz ostalih izvora; i

(b) učinak takvog uvoza na cijene; ili

(c) učinak takvog uvoza na industriju Unije ili dotični gospodarski sektoru odnosu na, između ostalog, razinu prodaje, proizvodnje, financijsku situaciju i zapošljavanje.

3. Kod utvrđivanja je li uvoz proveden prema uvjetima koji uzrokuju ili prijete da će uzrokovati poremećaje na tržištima poljoprivrednih proizvoda ili mehanizmima koji reguliraju ta tržišta, što uključuje propise kojima se stvaraju zajedničke organizacije tržišta (ZOT-ovi), u obzir se uzimaju svi relevantni objektivni čimbenici, što uključuje jedan ili više sljedećih elemenata:

(a) opseg uvoza u usporedbi s onim iz prethodnih kalendarskih ili poslovnih godina, već prema slučaju, unutarnju proizvodnju i potrošnju, i buduću razinu planiranu u skladu s reformom ZOT-ova;

(b) razinu unutarnjih cijena u usporedbi s referentnim ili ciljnim cijenama, ako je primjenjivo, i, ako nije primjenjivo, u usporedbi s prosječnim unutarnjim tržišnim cijenama za vrijeme istog razdoblja prethodnih tržišnih godina;

(c) na tržištima proizvoda iz tarifnog broja 1701 u situacijama kada tijekom dva uzastopna mjeseca prosječna cijena bijelog šećera na tržištu Unije padne ispod 80 % prosječne cijene bijelog šećera koja je na tržištu Unije prevladavala u prethodnoj tržišnoj godini.

4. Kod utvrđivanja jesu li ispunjeni uvjeti iz stavaka 1., 2. i 3. u slučaju najudaljenijih regija Unije, analize se ograničavaju na državno područje dotične najudaljenije regije ili regija. Posebna pažnja pridaje se veličini lokalne industrije, njezinoj financijskoj situaciji i situaciji vezanoj za zapošljavanje.

Članak 12.

Pokretanje postupka

1. Na zahtjev države članice ili na vlastitu inicijativu Komisija pokreće istragu ako je Komisiji očigledno da postoji dovoljno dokaza koji opravdavaju to pokretanje.

2. Države članice obavješćuju Komisiju ako uvozni trendovi iz bilo koje regije ili države iz Priloga I. opravdavaju zaštitne mjere. Te informacije moraju uključivati raspoložive dokaze, na način kako je utvrđeno na temelju kriterija iz članka 11. Komisija prosljeđuje te informacije svim državama članicama unutar tri radna dana od njihova primitka.

3. Ako je očigledno da postoje dostatni dokazi koji opravdavaju pokretanje postupka, Komisija objavljuje obavijest u Službenom listu Europske unije. Postupak se pokreće u roku od mjesec dana od primitka informacije iz države članice.

Komisija države članice obavješćuje o svojoj analizi podataka i to obično u roku od 21 dan od dana kada su Komisiji podneseni podaci.

4. Ako Komisija zauzme stav da postoje bilo koje okolnosti iz članka 10., ona će odmah obavijestiti dotičnu regiju ili države navedene u Prilogu I. o svojoj namjeri da pokrene istragu. Obavijest može biti popraćena pozivom za savjetovanja s ciljem razjašnjenja stanja i postizanja uzajamno prihvatljivog rješenja.

Članak 13.

Istraga

1. Nakon pokretanja postupka Komisija započinje istragu.

2. Komisija može zatražiti od država članica da pruže informacije, dok države članice poduzimaju sve potrebne korake da bi zahtjev bio realiziran. Kada su informacije od općeg interesa ili kada država članica traži prosljeđivanje informacija, Komisija ih prosljeđuje svim državama članicama pod uvjetom da nisu povjerljive; ako su povjerljive, Komisija prosljeđuje samo sažetak informacija koji nije povjerljiv.

3. U slučaju da je istraga ograničena na najudaljeniju regiju Unije, Komisija može zatražiti od nadležnih lokalnih tijela da pruže informacije iz stavka 2. preko predmetne države članice.

4. Istraga se, kad god je moguće, dovršava unutar šest mjeseci od njezina pokretanja. U iznimnim okolnostima navedeni rok može biti produljen za dodatni rok od tri mjeseca.

Članak 14.

Uvođenje privremenih zaštitnih mjera

1. Privremene zaštitne mjere primjenjuju se u kritičnim okolnostima kada bi odgoda prouzročila štetu koju bi bilo teško popraviti, temeljem prethodnog utvrđenja da postoji bilo koja od okolnosti određenih u članku 10. Takve privremene zaštitne mjere donose se u skladu sa savjetodavnim postupkom iz članka 19. stavka 4. ili, u hitnim slučajevima, u skladu s člankom 19. stavkom 6.

2. S obzirom na posebnu situaciju s najudaljenijim regijama Unije i njihovu osjetljivost na svaki nagli porast uvoza, u postupcima koji ih se tiču, a gdje je prethodno utvrđeno da je uvoz narastao, primjenjuju se privremene zaštitne mjere. Te privremene zaštitne mjere donose se u skladu sa savjetodavnim postupkom iz članka 19. stavka 4. ili, u hitnim slučajevima, u skladu s člankom 19. stavkom 6.

3. Kada država članica zahtijeva neposrednu intervenciju Komisije i kada su ispunjeni uvjeti utvrđeni u stavcima 1. ili 2., Komisija donosi odluku u roku od pet radnih dana od primitka zahtjeva.

4. Privremene zaštitne mjere mogu biti u obliku povećanja carine za dotični proizvod do razine koja ne premašuje carinu koja se primjenjuje na druge članice WTO-a, ili carinskih kvota.

5. Privremene zaštitne mjere ne smiju se primjenjivati duže od 180 dana. Kada su privremene mjere ograničene na najudaljenije regije, ne smiju se primjenjivati duže od 200 dana.

6. Ako privremene zaštitne mjere budu ukinute jer je u istrazi utvrđeno da nisu ispunjeni uvjeti iz članaka 10. i 11., automatski se obavlja povrat carine prikupljene kao rezultat tih mjera.

Članak 15.

Završetak postupka i istrage bez mjera

Ako se zaštitne mjere smatraju nepotrebnim, postupak i istraga završavaju se u skladu s postupkom ispitivanja iz članka 19. stavka 5.

Članak 16.

Uvođenje konačnih zaštitnih mjera

1. Ako konačno utvrđene činjenice pokazuju da postoji bilo koja od okolnosti iz članka 10., Komisija traži savjetovanje s dotičnom regijom ili državom u kontekstu odgovarajućeg institucionalnog rješenja iz određenog sporazuma kojima se dopušta uključivanje regije ili države u Prilog I. s ciljem pronalaska obostrano zadovoljavajućeg rješenja.

2. Ako savjetovanja iz stavka 1. ovog članka ne dovedu do obostrano zadovoljavajućeg rješenja u roku od 30 dana od upućivanja predmeta dotičnoj regiji ili državi, Komisija u roku od 20 radnih dana od kraja razdoblja savjetovanja, u skladu s postupkom ispitivanja iz članka 19. stavka 5., donosi odluku o uvođenju konačnih zaštitnih mjera.

3. Konačne zaštitne mjere mogu biti u jednom od sljedećih oblika:

(a) suspenzije bilo kakvog daljnjeg sniženja stope uvozne carine primjenjive za dotični proizvod s podrijetlom u dotičnoj regiji ili državi;

(b) povećanja carine za dotični proizvod do razine koja ne premašuje carinu koja se primjenjuje na druge članice WTO-a;

(c) carinske kvote.

4. Na isti proizvod iz iste regije ili države ne smije se primijeniti konačna zaštitna mjera u roku kraćem od jedne godine od isteka ili uklanjanja prethodnih takvih mjera.

Članak 17.

Trajanje i revizija zaštitnih mjera

1. Zaštitna mjera ostaje na snazi kroz razdoblje koje je potrebno za sprečavanje ili uklanjanje ozbiljne štete ili poremećaja. To razdoblje, uključujući trajanje bilo koje privremene mjere, ne smije biti duže od dvije godine, osim ako se produljuje u skladu sa stavkom 2. Kada je mjera ograničena na jednu ili više najudaljenijih regija Unije, razdoblje primjene ne smije biti duže od četiri godine.

2. Početno razdoblje trajanja zaštitne mjere može iznimno biti produljeno, pod uvjetom da se utvrdi da je zaštitna mjera i dalje potrebna za sprečavanje ili uklanjanje ozbiljne štete ili poremećaja.

3. Produljenje se donosi u skladu s postupcima navedenim u ovoj Uredbi primjenjivima na istrage korištenjem istih postupaka kao početne mjere.

Ukupno trajanje zaštitne mjere ne može premašiti četiri godine, što uključuje privremenu mjeru. U slučaju mjere koja je ograničena na jednu ili više najudaljenijih regija Unije, ograničenje se produljuje na osam godina.

4. Ako trajanje zaštitne mjere premašuje jednu godinu, progresivno će se liberalizirati u redovnim vremenskim razdobljima kroz vrijeme njezine primjene, što uključuje produljenje.

Savjetovanja s regijom ili državom održavaju se povremeno u odgovarajućim institucionalnim tijelima uspostavljenima relevantnim sporazumima, s ciljem stvaranja vremenskog rasporeda za ukidanje zaštitnih mjera čim okolnosti dopuste.

Članak 18.

Nadzorne mjere

1. Kada je trend u uvozu proizvoda s podrijetlom u državi AKP-a takav da bi taj uvoz mogao uzrokovati bilo koju od okolnosti iz članka 10., uvoz proizvoda može se podvrgnuti prethodnom nadzoru Unije.

2. Odluku o uvođenju nadzora donosi Komisija u skladu sa savjetodavnim postupkom iz članka 19. stavka 4.

3. Nadzorne mjere imaju ograničeno razdoblje važenja. Osim ako je predviđeno drukčije, one prestaju važiti na kraju drugog razdoblja od šest mjeseci nakon prvih šest mjeseci od uvođenja mjera.

4. Nadzorne mjere mogu biti ograničene na područje jedne ili više najudaljenijih regija Unije kada je to potrebno.

5. Odluka o uvođenju nadzornih mjera priopćava se odmah odgovarajućem institucionalnom tijelu uspostavljenom u relevantnim sporazumima kojima se dopušta regiji ili državi da bude uključena u Prilog I.

Članak 19.

Postupak odbora

1. Za potrebe članaka 14., 15., 16. i 18. ove Uredbe, Komisiji pomaže Odbor za zaštitne mjere koji je osnovan člankom 3. stavkom 1. Uredbe (EU) 2015/478 Europskog parlamenta i Vijeća ( 1 ). Navedeni odbor je odbor u smislu Uredbe (EU) br. 182/2011.

2. Za potrebe članaka 5. i 6. ove Uredbe te za potrebe članka 6. stavaka 11. i 13. i članka 36. stavka 4. Priloga II. ovoj Uredbi, Komisiji pomaže Odbor za Carinski zakonik osnovan člankom 285. stavkom 1. Uredbe (EU) br. 952/2013 Europskog parlamenta i Vijeća ( 2 ). Navedeni odbor je odbor u smislu Uredbe (EU) br. 182/2011.

3. Za potrebe članaka 7. i 8. ove Uredbe Komisiji pomaže Odbor za zajedničku organizaciju tržišta poljoprivrednih proizvoda uspostavljen člankom 229. stavkom 1. Uredbe (EU) br. 1308/2013 Europskog parlamenta i Vijeća ( 3 ). Navedeni odbor je odbor u smislu Uredbe (EU) br. 182/2011.

4. Pri upućivanju na ovaj stavak primjenjuje se članak 4. Uredbe (EU) br. 182/2011.

5. Pri upućivanju na ovaj stavak primjenjuje se članak 5. Uredbe (EU) br. 182/2011.

6. Pri upućivanju na ovaj stavak primjenjuje se članak 8. Uredbe (EU) br. 182/2011, u vezi s njezinim člankom 4.

Članak 20.

Iznimne mjere s ograničenom teritorijalnom primjenom

Kada se ustanovi da su uvjeti predviđeni za donošenje zaštitnih mjera ispunjeni u jednoj ili više država članica, Komisija može, nakon što ispita alternativna rješenja, iznimno odobriti primjenu nadzornih ili zaštitnih mjera ograničenih na državu članicu ili države članice ako smatra da su takve mjere primijenjene na toj razini prikladnije od mjera koje bi se primjenjivale u cijeloj Uniji. Takve mjere moraju biti vremenski strogo ograničene i, koliko je to moguće, ne smiju ometati funkcioniranje unutarnjeg tržišta.







POGLAVLJE V.

POSTUPOVNE ODREDBE

Članak 21.

Prilagodba tehničkom razvoju

Komisija je ovlaštena donijeti delegirane akte u skladu s člankom 22. koji se odnose na tehničke izmjene članka 6. i članaka od 9. do 20. koji mogu biti potrebni zbog razlika između ove Uredbe i sporazuma s regijama ili državama iz Priloga I., koji su potpisani i privremeno se primjenjuju ili koji su sklopljeni u skladu s člankom 218. UFEU-a.

Članak 22.

Izvršavanje delegiranja ovlasti

1. Ovlast za donošenje delegiranih akata dodjeljuje se Komisiji podložno uvjetima utvrđenima u ovom članku.

2. Ovlast za donošenje delegiranih akata iz članka 3. dodjeljuje se Komisiji na razdoblje od pet godina počevši od 21. lipnja 2013. Ovlast za donošenje delegiranih akata iz članka 2. stavaka 2. i 3., članka 4. stavka 3., članka 5. stavka 3. i članka 21. dodjeljuje se Komisiji na razdoblje od pet godina počevši od 20. veljače 2014. Komisija izrađuje izvješće o delegiranju ovlasti najkasnije devet mjeseci prije kraja razdoblja od pet godina. Delegiranje ovlasti prešutno se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.

3. Europski parlament ili Vijeće u svakom trenutku mogu opozvati delegiranje ovlasti iz članka 2. stavaka 2. i 3., članka 3., članka 4. stavka 3., članka 5. stavka 3. i članka 21. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave spomenute odluke uSlužbenom listu Europske unije ili na kasniji dan naveden u spomenutoj odluci. On ne utječe na valjanost delegiranih akata koji su već na snazi.

4. Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.

5. Čim donese delegirani akt, Komisija ga istodobno priopćuje Europskom parlamentu i Vijeću.

6. Delegirani akt donesen na temelju članka 3., članka 4. stavka 3., članka 5. stavka 3. ili članka 21. stupa na snagu samo ako Europski parlament ili Vijeće u roku od dva mjeseca od priopćenja tog akta Europskom parlamentu i Vijeću na njega ne ulože nikakav prigovor ili ako su prije isteka tog roka i Europski parlament i Vijeće obavijestili Komisiju da neće uložiti prigovore. Taj se rok produljuje za dva mjeseca na inicijativu Europskog parlamenta ili Vijeća.

7. Delegirani akt donesen na temelju članka 2. stavaka 2. i 3. stupa na snagu samo ako Europski parlament ili Vijeće u roku od dva mjeseca od priopćenja tog akta Europskom parlamentu i Vijeću na njega ne ulože nikakav prigovor ili ako su prije isteka tog roka i Europski parlament i Vijeće obavijestili Komisiju da neće uložiti prigovore. Taj se rok produljuje za četiri mjeseca na inicijativu Europskog parlamenta ili Vijeća.

Članak 23.

Izvješće

U skladu s člankom 22.a Uredbe (EZ) br. 1225/2009 ( 4 ) o primjeni i provedbi mjera trgovinske zaštite, Komisija u svoje godišnje izvješće Europskom parlamentu i Vijeću uključuje podatke o provedbi ove Uredbe.







POGLAVLJE VI.

ZAVRŠNE ODREDBE

Članak 24.

Stavljanje izvan snage

Uredba (EZ) br. 1528/2007 stavlja se izvan snage.

Upućivanja na Uredbu stavljenu izvan snage smatraju se upućivanjima na ovu Uredbu i čitaju se u skladu s korelacijskom tablicom navedenom u Prilogu IV.

Članak 25.

Stupanje na snagu

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama.









PRILOG I.

POPIS REGIJA ILI DRŽAVA KOJE SU ZAVRŠILE PREGOVORE U SMISLU ČLANKA 2. STAVKA 2.

ANTIGVA I BARBUDA

BAHAMSKA ZAJEDNICA

BARBADOS

BELIZE

REPUBLIKA BOCVANA

REPUBLIKA KAMERUN

REPUBLIKA CÔTE D'IVOIRE

ZAJEDNICA DOMINIKE

DOMINIKANSKA REPUBLIKA

REPUBLIKA FIDŽI

REPUBLIKA GANA

GRENADA

REPUBLIKA GVAJANA

JAMAJKA

REPUBLIKA KENIJA

▼M2

KRALJEVINA LESOTO

▼B

REPUBLIKA MADAGASKAR

REPUBLIKA MAURICIJUS

▼M2

REPUBLIKA MOZAMBIK

▼B

REPUBLIKA NAMIBIJA

NEZAVISNA DRŽAVA PAPUA NOVA GVINEJA

FEDERACIJA SVETI KRISTOFOR I NEVIS

SVETA LUCIJA

SVETI VINCENT I GRENADINI

REPUBLIKA SEJŠELI

REPUBLIKA SURINAM

KRALJEVINA SVAZI

REPUBLIKA TRINIDAD I TOBAGO

REPUBLIKA ZIMBABVE









PRILOG II.

Pravila o podrijetlu

O DEFINICIJI POJMA „PROIZVODI S PODRIJETLOM” I NAČINI ADMINISTRATIVNE SURADNJE

GLAVA I.: Opće odredbe Članci 1. Definicije GLAVA II.: Definicija pojma proizvodi s podrijetlom Članci 2. Opći zahtjevi 3. U cijelosti dobiveni proizvodi 4. Dostatno obrađeni ili prerađeni proizvodi 5. Radnje nedostatne obrade ili prerade 6. Kumulacija podrijetla 7. Jedinica kvalifikacije 8. Dodaci, rezervni dijelovi i alati 9. Setovi 10. Neutralni elementi GLAVA III.: Teritorijalni zahtjevi Članci 11. Načelo teritorijalnosti 12. Direktni prijevoz 13. Izložbe GLAVA IV.: Dokaz o podrijetlu Članci 14. Opći zahtjevi 15. Postupak za izdavanje potvrde o prometu robe EUR.1 16. Potvrde o prometu robe EUR.1 izdane naknadno 17. Izdavanje duplikata potvrde o prometu robe EUR.1 18. Izdavanje potvrda o prometu robe EUR.1 na temelju prethodno izdanog ili sastavljenog dokaza o podrijetlu 19. Uvjeti za sastavljanje izjave na računu 20. Ovlašteni izvoznik 21. Valjanost dokaza o podrijetlu 22. Provozni postupak 23. Podnošenje dokaza o podrijetlu 24. Uvoz u djelomičnim pošiljkama 25. Izuzeće od dokazivanja podrijetla 26. Postupak dobivanja informacija u svrhu kumulacije 27. Dokazne isprave 28. Čuvanje dokaza o podrijetlu i dokaznih isprava 29. Nedosljednosti i formalne pogreške 30. Iznosi izraženi u eurima GLAVA V.: Aranžmani za administrativnu suradnju Članci 31. Uzajamna pomoć 32. Provjera dokaza o podrijetlu 33. Provjera izjava dobavljača 34. Sankcije 35. Slobodne zone 36. Odstupanja GLAVA VI.: Ceuta i Melilla Članci 37. Posebni uvjeti GLAVA VII.: Završna odredba Članci 38. Dodaci INDEKS DODACI DODATAK 1.: Uvodne napomene uz popis u Dodatku 2. DODATAK 2.: Popis obrade ili prerade koje je potrebno izvršiti na materijalima bez podrijetla kako bi proizvedeni proizvod mogao steći status proizvoda s podrijetlom DODATAK 2.A: Odstupanja od popisa obrade ili prerade koje je potrebno izvršiti na materijalima bez podrijetla kako bi proizvedeni proizvod mogao steći status proizvoda s podrijetlom u skladu s člankom 4. ovog Priloga DODATAK 3.: Obrazac potvrde o prometu robe EUR.1 DODATAK 4.: Izjava na računu DODATAK 5.A: Izjava dobavljača za proizvode koji imaju povlašteni status podrijetla DODATAK 5.B: Izjava dobavljača za proizvode koji nemaju povlašteno podrijetlo DODATAK 6.: Informativni obrazac DODATAK 7.: Proizvodi na koje se ne primjenjuje članak 6. stavak 5. ovog Priloga DODATAK 8.: Proizvodi ribarstva na koje se privremeno ne primjenjuje članak 6. stavak 5. ovog Priloga DODATAK 9.: Susjedne zemlje u razvoju DODATAK 10.: Proizvodi na koje se odredbe o kumulaciji iz članka 2. stavka 2. i članka 6. stavaka 1. i 2. ovog Priloga primjenjuju nakon 1. listopada 2015. i na koje se odredbe članka 6. stavaka 5., 9. i 12. ovog Priloga ne primjenjuju DODATAK 11.: Proizvodi na koje se odredbe članka 6. stavaka 5., 9. i 12. ovog Priloga ne primjenjuju DODATAK 12.: Prekomorske zemlje i teritoriji







GLAVA I.

OPĆE ODREDBE

Članak 1.

Definicije

Za potrebe ovog Priloga primjenjuju se sljedeće definicije:

(a) „proizvodnja” znači svaka vrsta obrade ili prerade, uključujući sastavljanje ili posebne postupke;

(b) „materijal” znači svaki sastojak, sirovina, sastavni dio ili dio itd. koji se upotrebljava u proizvodnji proizvoda;

(c) „proizvod” znači proizvod koji se izrađuje, čak i ako je namijenjen kasnijoj uporabi u drugim postupcima proizvodnje;

(d) „roba” znači i materijali i proizvodi;

(e) „carinska vrijednost” znači vrijednost utvrđena u skladu sa Sporazumom o primjeni članka VII. GATT-a iz 1994. (Sporazum WTO-a o carinskoj vrijednosti);

(f) „cijena franko tvornica” znači cijena plaćena za proizvod proizvođaču u čijem je poduzeću obavljena zadnja obrada ili prerada, pod uvjetom da ta cijena uključuje vrijednost svih korištenih materijala, uz odbitak svih unutarnjih poreza koji se vraćaju ili se mogu vratiti nakon izvoza dobivenog proizvoda;

(g) „vrijednost materijala” znači carinska vrijednost u vrijeme uvoza korištenih materijala bez podrijetla ili, ako ona nije poznata i ne može se sa sigurnošću utvrditi, prva cijena koja se može utvrditi, a koja je za te materijale plaćena na predmetnom državnom području;

(h) „vrijednost materijala s podrijetlom” znači vrijednost materijala iz točke (g) primijenjena mutatis mutandis;

(i) „dodana vrijednost” znači cijena franko tvornica umanjena za carinsku vrijednost materijala koji se uvoze u Uniju ili države AKP-a;

(j) „poglavlja” i „tarifni brojevi” znači poglavlja i tarifni brojevi (četveroznamenkaste oznake) korišteni u nomenklaturi koja tvori Harmonizirani sustav nazivlja i brojčanog označivanja (dalje u tekstu ovog Priloga „Harmonizirani sustav” ili „HS”);

(k) „razvrstan” se odnosi na razvrstavanje proizvoda ili materijala pod pojedini tarifni broj;

(l) „pošiljka” znači proizvodi koje istodobno izvoznik šalje primatelju ili su pokriveni jedinstvenom prijevoznom ispravom koja se odnosi na otpremu od izvoznika do primatelja ili, u nedostatku takve isprave, s jednim računom;

(m) „državna područja” znači državna područja uključujući teritorijalne vode;

(n) „PZP” znači prekomorske zemlje i područja kako su definirani u Dodatku 12.







GLAVA II.

DEFINICIJA POJMA „PROIZVODI S PODRIJETLOM”

Članak 2.

Opći zahtjevi

1. Za potrebe ove Uredbe sljedeći proizvodi smatraju se s podrijetlom iz država AKP-a navedenih u Prilogu I., dalje u tekstu, za potrebe ovog Priloga, „države AKP-a”:

(a) proizvodi koji su u cijelosti dobiveni u državama AKP-a u smislu članka 3. ovog Priloga;

(b) proizvodi dobiveni u državama AKP-a koji sadrže materijale koji nisu u cijelosti dobiveni u državama AKP-a, pod uvjetom da su materijali u dostatnoj mjeri obrađeni ili prerađeni u državama AKP-a u smislu članka 4. ovog Priloga.

2. Za potrebe provedbe stavka 1. područja država AKP-a smatraju se jednim područjem.

Proizvodi s podrijetlom sastavljeni od materijala koji su u cijelosti dobiveni ili dostatno obrađeni ili prerađeni u dvije ili više država AKP-a smatraju se proizvodima s podrijetlom u državi AKP-a u kojoj je izvršena zadnja obrada ili prerada, pod uvjetom da tamo izvršena obrada ili prerada premašuje radnje iz članka 5. ovog Priloga.

3. Za proizvode navedene u Dodatku 10., stavak 2. primjenjuju se tek nakon 1. listopada 2015.

Članak 3.

U cijelosti dobiveni proizvodi

1. Smatra se da su sljedeći proizvodi dobiveni u cijelosti u državama AKP-a ili Uniji:

(a) mineralni proizvodi koji su izvađeni iz njihova tla ili s njihova morskog dna;

(b) biljni proizvodi ondje ubrani ili požnjeveni;

(c) žive životinje, koje su tamo okoćene i uzgojene;

(d) proizvodi od živih životinja koje su tamo uzgojene;

(e) proizvodi ondje dobiveni lovom ili ribolovom;

(f) proizvodi akvakulture, što uključuje marikulturu, pod uvjetom da su ribe tamo rođene i uzgojene;

(g) proizvodi morskog ribarstva i drugi proizvodi koji su izvađeni njihovim plovilima iz mora izvan teritorijalnih voda;

(h) proizvodi izrađeni na njihovim brodovima tvornicama isključivo od proizvoda iz točke (g);

(i) tamo prikupljeni rabljeni predmeti namijenjeni samo za recikliranje sirovina, uključujući rabljene automobilske gume koje se mogu koristiti samo za protektiranje ili kao otpad;

(j) otpad i ostaci koji potječu od ondje obavljenih proizvodnih postupaka;

(k) proizvodi koji su izvađeni s morskog dna ili podzemlja izvan njihovih teritorijalnih voda, pod uvjetom da imaju isključivo pravo na eksploataciju tog dna ili podzemlja;

(l) ondje proizvedena roba isključivo iz proizvoda navedenih u točkama (a) do (k).

2. Izrazi „njihova plovila” i „njihovi brodovi tvornice” u točkama (g) i (h) stavka 1. primjenjuju se samo na plovila i brodove tvornice koji:

(a) su registrirani u državi članici ili državi AKP-a;

(b) viju zastavu države članice ili države AKP-a; ili

(c) ispunjavaju jedan od sljedećih uvjeta:

i. koji su barem u 50-postotnom vlasništvu državljana države AKP-a ili države članice; ili

ii. koji su u vlasništvu trgovačkih društava koja:

— imaju sjedište i glavno mjesto poslovanja u AKP ili državi članici, i

— su barem u 50-postotnom vlasništvu države AKP-a, javnih tijela predmetne države ili državljana te države ili države članice.

3. Neovisno o stavku 2., Unija na zahtjev države AKP-a priznaje plovila koja je u čarter ili najam uzela država AKP-a za obavljanje ribarskih radnji u njezinoj isključivoj gospodarskoj zoni kao „njihova plovila” prema sljedećim uvjetima:

(a) da je država AKP-a ponudila Uniji mogućnost pregovora o sporazumu o ribarstvu i Unija nije prihvatila ponudu;

(b) da je Komisija prihvatila da ugovor o čarteru ili najmu osigurava dovoljno mogućnosti za razvoj sposobnosti države AKP-a za ribarenje za vlastiti račun i posebno da država AKP-a postaje odgovorna za nautičko i komercijalno upravljanje plovilom koje je stavljeno na raspolaganje kroz značajnije vremensko razdoblje.

Članak 4.

Dostatno obrađeni ili prerađeni proizvodi

1. Za potrebe ovog Priloga, proizvodi koji nisu u cijelosti dobiveni smatraju se dostatno obrađeni ili prerađeni u državi AKP-a ili Uniji kada su ispunjeni uvjeti iz popisa u dodacima 2. i 2.A. Ti se uvjeti, za sve proizvode obuhvaćene ovom Uredbom, odnose na obradu ili preradu koja se mora obaviti na materijalima bez podrijetla koji se koriste u izradi te se primjenjuju samo u odnosu na takve materijale. Sukladno tome, slijedi da, ako se proizvod koji je stekao podrijetlo ispunjenjem uvjeta određenih bilo kojim popisom koristi za izradu nekog drugog proizvoda, tada se na njega ne odnose uvjeti primjenjivi na proizvod u koji se on ugrađuje te se ne uzimaju u obzir materijali bez podrijetla koji su eventualno korišteni u njegovoj izradi.

2. Neovisno o stavku 1., materijali bez podrijetla koji se prema uvjetima utvrđenima u dodatcima 2. i 2.A ne bi smjeli koristiti u izradi određenog proizvoda ipak se mogu koristiti, pod uvjetom da:

(a) njihova ukupna vrijednost ne premašuje 15 % cijene franko tvornica proizvoda;

(b) primjenom ovog stavka nije premašen niti jedan postotak iz popisa za maksimalnu vrijednost materijala bez podrijetla.

Ovaj se stavak ne primjenjuje na proizvode iz poglavlja 50. do 63. Harmoniziranog sustava.

3.

(a) Neovisno o stavku 1. i nakon prethodne obavijesti Komisiji od strane pacifičke države AKP-a, prerađeni proizvodi ribarstva iz tarifnih brojeva 1604 i 1605 , prerađeni ili proizvedeni u poslovnom prostoru u toj državi od materijala koji nemaju u njoj podrijetlo iz tarifnih brojeva 0302 ili 0303 koji su pristigli u luku te države smatraju se dostatno obrađeni ili prerađeni za potrebe članka 2. U obavijesti Komisiji navode se razvojne prednosti za ribarski sektor u državi i uključuju se potrebne informacije o uključenim vrstama, proizvodima koji će se proizvoditi i naznaka količina.

(b) Izvješće Uniji o provedbi točke (a) sastavljaju pacifičke države AKP-a ne kasnije od tri godine od obavijesti.

(c) Točka (a) primjenjuje se ne dovodeći u pitanje sanitarne i fitosanitarne mjere na snazi u Uniji, učinkovito očuvanje i održivo upravljanje ribarskim resursima i podršku za borbu protiv nezakonitih, neprijavljenih i nereguliranih ribarskih djelatnosti u regiji.

4. Stavci 1., 2. i 3. primjenjuju se osim kako je predviđeno u članku 5.

Članak 5.

Radnje nedostatne obrade ili prerade

1. Ne dovodeći u pitanje stavak 2., sljedeće radnje smatraju se nedostatnom obradom ili preradom za stjecanje statusa proizvoda s podrijetlom, bez obzira na to jesu li ili nisu ispunjeni zahtjevi iz članka 4.:

(a) radnje očuvanja kojima se osigurava da proizvod ostane u dobrom stanju za vrijeme prijevoza i skladištenja (ventilacija, rasprostiranje, sušenje, hlađenje, stavljanje u sol, sumpor dioksid ili neku drugu otopinu na bazi vode, uklanjanje oštećenih dijelova, i slične radnje;

(b) jednostavne radnje koje se sastoje od uklanjanja prašine, prosijavanja ili probira, sortiranja, klasifikacije, spajanja (što uključuje stvaranje setova artikala), pranja, bojenja, rezanja;

(c) promjene ambalaže i rastavljanje i sastavljanje ambalaže;

(d) jednostavno pakiranje u staklenke, limenke, pljoske, vreće, sanduke, kutije, pričvršćivanje na kartone ili daske itd., kao i svi drugi jednostavni postupci pakiranja;

(e) stavljanje ili ispis oznaka, naljepnica, logoa i ostalih prepoznatljivih znakova na proizvode ili njihove ambalaže;

(f) jednostavno miješanje proizvoda, bez obzira na to jesu li različitih vrsta ili ne; miješanje šećera s bilo kojim drugim materijalom;

(g) jednostavno sastavljanje dijelova koji čine kompletan proizvod;

(h) kombinacija dvaju ili više postupaka navedenih u točkama (a) do (g);

(i) klanje životinja;

(j) odvajanje od ljuske, djelomično ili potpuno bijeljenje, laštenje i stavljanje preljeva na žitarice i rižu;

(k) radnje za bojanje šećera ili stvaranje šećernih grudica; djelomično ili potpuno mrvljenje kristalnog šećera;

(l) ljuštenje, uklanjanje koštica i guljenje voća, oraščića i povrća.

2. Sve radnje izvršene u državama AKP-a ili Uniji na određenom proizvodu razmatraju se zajedno kod utvrđivanja smatra li se prerada ili obrada izvršena na proizvodu nedostatnom u smislu stavka 1.

Članak 6.

Kumulacija podrijetla

Kumulacija s PZP-om i Unijom

1. Materijali s podrijetlom u Uniji ili PZP-u smatraju se materijalima s podrijetlom u državama AKP-a kada se uključuju u ondje dobiveni proizvod. Takvi materijali ne trebaju biti podvrgnuti dostatnoj preradi ili obradi, pod uvjetom da su podvrgnuti preradi ili obradi koja premašuje onu iz članka 5.

2. Prerada i obrada izvršena u Uniji ili PZP-u smatra se izvršenom u državama AKP-a kada se materijali naknadno podvrgavaju preradi ili obradi u državama AKP-a koja premašuje odredbe članka 5.

3. Za potrebe utvrđivanja podrijetla proizvoda u PZP-u, odredbe ovog Priloga primjenjuju se mutatis mutandis.

4. Za proizvode navedene u Dodatku 10. odredbe ovog članka primjenjuju se samo nakon 1. listopada 2015.

Kumulacija s Južnom Afrikom

5. Podložno odredbama stavaka 6., 7., 8. i 11., smatra se da materijali s podrijetlom u Južnoj Africi imaju podrijetlo u državama AKP-a kada se uključuju u proizvod koji je tamo dobiven, pod uvjetom da su podvrgnuti preradi ili obradi koja premašuje odredbe članka 5. Nije potrebno da su takvi materijali podvrgnuti dostatnoj preradi ili obradi.

6. Proizvodi koji su stekli status s podrijetlom na temelju stavka 5. i dalje se smatraju proizvodima s podrijetlom u državama AKP-a samo kada tamo dobivena vrijednost premašuje vrijednost korištenih materijala s podrijetlom u Južnoj Africi. Ako to nije slučaj, smatra se da dotični proizvodi imaju podrijetlo u Južnoj Africi. Kod utvrđivanja podrijetla, ne uzimaju se u obzir materijali s podrijetlom u Južnoj Africi koji su podvrgnuti dostatnoj preradi ili obradi u državama AKP-a.

7. Kumulacija predviđena stavkom 5. ne primjenjuje se na proizvode navedene u dodacima 7., 10. i 11.

8. Kumulacija predviđena stavkom 5. primjenjuje se na proizvode navedene u Dodatku 8. samo kada je carina u odnosu na te proizvode u okviru TDCA-a ukinuta. Komisija objavljuje datum ispunjenja uvjeta iz ovog stavka u Službenom listu Europske unije (serija C).

9. Ne dovodeći u pitanje stavke 7. i 8., prerada i obrada izvršena u Južnoj Africi smatra se izvršenom u nekoj drugoj državi članici Južnoafričke carinske unije (engl. South African Customs Union (SACU)), a koja je država AKP-a, kada su materijali podvrgnuti dostatnoj preradi ili obradi u toj državi članici SACU-a.

10. Ne dovodeći u pitanje stavke 7. i 8. i na zahtjev država AKP-a, prerada i obrada izvršena u Južnoj Africi smatra se izvršenom u državama AKP-a kada se materijali podvrgavaju naknadnoj preradi ili obradi u državi AKP-a u kontekstu sporazuma o regionalnoj gospodarskoj integraciji.

11. O zahtjevima država AKP-a odlučuje se u skladu s postupkom ispitivanja iz članka 19. stavka 5. ove Uredbe.

12. Kumulacija predviđena stavkom 5. primjenjuje se samo kada su korišteni materijali iz Južne Afrike stekli status proizvoda s podrijetlom primjenom pravila o podrijetlu koja su istovjetna onima iz ovog Priloga. Kumulacija predviđena stavcima 9. i 10. može se primjenjivati samo primjenom pravila o podrijetlu koja su istovjetna onima iz ovog Priloga.

Kumulacija sa susjednim zemljama u razvoju

13. Na zahtjev država AKP-a, materijali podrijetlom iz susjedne zemlje u razvoju, osim države AKP-a, koji pripadaju koherentnom geografskom tijelu smatraju se materijalima s podrijetlom u državama AKP-a kada su uključeni u tamo dobiveni proizvod. Nije potrebno da su takvi materijali podvrgnuti dostatnoj preradi ili obradi, pod uvjetom da:

— prerada ili obrada izvršena u državi AKP-a premašuje radnje iz članka 5.,

— države AKP-a, Unija i ostale predmetne zemlje sklopile su sporazum o odgovarajućim postupcima administrativne suradnje kojima se osigurava pravilna provedba ovog stavka.

Ovaj stavak ne primjenjuje se na proizvode od tune koji su klasificirani na temelju poglavlja 3. ili 16. Harmoniziranog sustava i na proizvode od riže pod tarifnim brojem 1006 .

Za potrebe utvrđivanja imaju li proizvodi podrijetlo u susjednoj zemlji u razvoju, primjenjuju se odredbe ovog Priloga.

O zahtjevima država AKP-a odlučuje se u skladu s postupkom ispitivanja iz članka 19. stavka 5. ove Uredbe. Odlukama se također identificiraju proizvodi za koje nije dopuštena kumulacija predviđena ovim stavkom.

Članak 7.

Jedinica kvalifikacije

1. Jedinica kvalifikacije za primjenu odredbi ovog Priloga jest konkretni proizvod koji služi kao osnovna jedinica kod utvrđivanja razvrstavanja uporabom nazivlja iz Harmoniziranog sustava.

To znači da:

(a) svaka skupina ili garnitura proizvoda razvrstanih prema uvjetima Harmoniziranog sustava u jedan broj, predstavlja jedinicu kvalifikacije kao cjelinu;

(b) kad se pošiljka sastoji od više istovjetnih proizvoda razvrstanih prema istom broju Harmoniziranog sustava, svaki se proizvod mora obračunati zasebno kod primjene odredaba ovog Priloga.

2. Kad je za potrebe razvrstavanja, prema Općem pravilu 5. Harmoniziranog sustava, ambalaža uključena zajedno s proizvodom, ona će biti uključena i za potrebe utvrđivanja podrijetla.

Članak 8.

Dodaci, rezervni dijelovi i alati

Pribor, zamjenski dijelovi i alati koji se šalju s određenom opremom, strojem, uređajem ili vozilom, a koji su dio redovite opreme i stoga uključeni u njihovu cijenu ili koji nisu zasebno fakturirani, smatraju se sastavnim dijelom predmetne opreme, stroja, uređaja ili vozila.

Članak 9.

Setovi

Setovi, kako je utvrđeno Općim pravilom 3. Harmoniziranog sustava, smatraju se proizvodom s podrijetlom kada su sve komponente seta proizvodi s podrijetlom. Usprkos tome, kada je komplet sastavljen od proizvoda s podrijetlom i onih bez podrijetla, takav se komplet u cjelini smatra proizvodom s podrijetlom, uz uvjet da vrijednost proizvoda bez podrijetla ne prelazi 15 % cijene kompleta franko tvornica.

Članak 10.

Neutralni elementi

Kako bi se utvrdilo je li određeni proizvod proizvod s podrijetlom, nije potrebno utvrditi podrijetlo onog što je možebitno korišteno u njegovoj izradi, kako slijedi:

(a) energija i gorivo;

(b) postrojenja i oprema;

(c) strojevi i alati;

(d) roba koja ne ulazi i koja nije namijenjena da bude završni sastav proizvoda.







GLAVA III.

TERITORIJALNI ZAHTJEVI

Članak 11.

Načelo teritorijalnosti

1. Osim kako je predviđeno u članku 6., uvjeti za stjecanje statusa proizvoda s podrijetlom određeni u glavi II. moraju se ispunjavati bez prekida u državama AKP-a.

2. Osim kako je predviđeno u članku 6., u slučaju vraćanja robe s podrijetlom izvezene iz država AKP-a, Unije ili PZP-a u neku drugu zemlju, smatra se da nemaju status s podrijetlom, osim ako se carinskim tijelima pruže zadovoljavajući dokazi o tome da:

(a) je vraćena roba ista ona koja je bila izvezena; i

(b) roba nije bila podvrgnuta nikakvim postupcima, osim postupcima koji su bili prijeko potrebni kako bi se očuvala u dobrom stanju dok se nalazila u toj zemlji ili za vrijeme izvoza.

Članak 12.

Izravni prijevoz

1. Povlašteni tretman predviđen ovom Uredbom primjenjuje se samo na proizvode koji zadovoljavaju zahtjeve ovog Priloga i koji se prevoze izravno između državnog područja država AKP-a, Unije ili PZP-a ili Južne Afrike za potrebe članka 6. bez ulaska na neko drugo državno područje. Međutim, proizvodi koji predstavljaju jedinstvenu pošiljku mogu se prevoziti preko drugih državnih područja i, u slučaju potrebe, pretovariti ili privremeno skladištiti na predmetnim državnim područjima, pod uvjetom da je roba ostala pod nadzorom carinskih tijela u zemlji provoza ili skladištenja i da ondje ne prolazi postupak, osim istovara, ponovnog utovara ili nekog drugog postupka čija je svrha očuvanje robe u dobrom stanju.

Proizvodi s podrijetlom mogu se prevoziti cjevovodima preko državnog područja, osim državnog područja države AKP-a ili Unije.

2. Dokaz da su ispunjeni uvjeti iz stavka 1. podnosi se nadležnim carinskim tijelima zemlje uvoznice predočenjem:

(a) jedinstvene prijevozne isprave koja se odnosi na prolaz od zemlje izvoznice preko zemlje provoza; ili

(b) potvrde koju izdaju carinska tijela zemlje provoza:

i. u kojoj se navodi točan opis robe;

ii. u kojoj se navode datumi istovara i ponovnog utovara proizvodâ i, prema potrebi, nazivi brodova ili drugih korištenih prijevoznih sredstava; i

iii. kojom se potvrđuju uvjeti pod kojima su proizvodi ostali u zemlji provoza;

ili

(c) ako nema navedenih isprava, svih drugih isprava koje mogu poslužiti kao dokaz.

Članak 13.

Izložbe

1. Na proizvode s podrijetlom koji se šalju iz države AKP-a na izložbu u zemlju ili na područje osim onih navedenih u članku 6. i koji se nakon izložbe prodaju radi uvoza u Uniju primjenjuju se prilikom uvoza odredbe ove Uredbe, pod uvjetom da se carinskim tijelima dokaže:

(a) da je izvoznik poslao te proizvode iz države AKP-a u zemlju ili na područje na kojem se održavala izložba te da ih je tamo izlagao;

(b) da je izvoznik te proizvode prodao ili na koji drugi način ustupio nekoj osobi u Uniji;

(c) da su proizvodi tijekom ili odmah nakon izložbe otpremljeni u stanju u kojem su bili poslani na izložbu; i

(d) proizvodi, od trenutka kada su poslani na izložbu, nisu korišteni ni u koju drugu svrhu osim izlaganja na izložbi.

2. Dokaz o podrijetlu izdaje se ili priprema u skladu s odredbama glave IV. i podnosi carinskim tijelima zemlje uvoznice na uobičajen način. Na njemu moraju biti navedeni naziv i adresa izložbe. Prema potrebi može se zatražiti dodatna dokumentacija s dokazima o uvjetima prema kojima su proizvodi bili izloženi.

3. Stavak 1. primjenjuje se na sve trgovinske, industrijske, poljoprivredne ili obrtničke izložbe, sajmove ili slične javne priredbe ili izlaganja kod kojih proizvodi ostaju pod carinskim nadzorom, dok su izlaganja u privatne svrhe radi prodaje stranih proizvoda u trgovinama ili poslovnim prostorima isključena.







GLAVA IV.

DOKAZ O PODRIJETLU

Članak 14.

Opći zahtjevi

1. Na proizvode s podrijetlom iz država AKP-a nakon uvoza u Uniju primjenjuju se odredbe ove Uredbe nakon podnošenja sljedećeg:

(a) potvrde o prometu robe EUR.1, primjerak koje se nalazi u Dodatku 3.; ili

(b) u slučajevima iz članka 19. stavka 1., izjave, dalje u tekstu „izjava na računu”, koju daje izvoznik na računu, potvrdi o isporuci ili bilo kojem drugom komercijalnom dokumentu koji opisuje predmetne proizvode u dovoljnoj mjeri da omogući identifikaciju. Tekst izjave na računu nalazi se u Dodatku 4.

2. Neovisno o stavku 1., na proizvode s podrijetlom u smislu ovog Priloga u slučajevima iz članka 25. primjenjuju se odredbe ove Uredbe bez potrebe da se podnose dokumenti navedeni u tom stavku.

Članak 15.

Postupak za izdavanje potvrde o prometu robe EUR.1

1. Potvrdu o prometu robe EUR.1 izdaju carinska tijela zemlje izvoznice na pisani zahtjev izvoznika ili, na odgovornost izvoznika, ovlaštenog zastupnika izvoznika.

2. U tu svrhu izvoznik ili ovlašteni predstavnik izvoznika ispunjavaju potvrdu o prometu robe EUR.1 i obrazac zahtjeva, čiji se primjerci nalaze u Dodatku 3. Ti se obrasci ispunjavaju u skladu s odredbama ovog Priloga. Ako su pisani rukom, treba ih ispuniti tintom i tiskanim slovima. Opis proizvoda mora biti sadržan u prostoru koji je namijenjen u tu svrhu bez praznih redaka. Ako prostor nije potpuno ispunjen, povlači se vodoravna linija ispod zadnje rečenice opisa proizvoda, a prazan prostor je precrtan.

3. Izvoznik koji podnosi zahtjev za izdavanje potvrde o prometu robe EUR.1 u svakom trenutku mora biti spreman podnijeti, na zahtjev carinskih tijela države AKP-a izvoznice u kojoj se izdaje potvrda o prometu robe EUR.1, sve pripadajuće dokumente kojima se dokazuje status s podrijetlom proizvoda, kao i ispunjenje ostalih zahtjeva ovog Priloga.

4. Potvrdu o prometu robe EUR.1 izdaju carinska tijela države AKP-a izvoznice ako se dotični proizvodi mogu smatrati proizvodima s podrijetlom u državama AKP-a ili jednoj od drugih država ili područja iz članka 6. i ako ispunjavaju druge uvjete iz ovog Priloga.

5. Carinska tijela koja izdaju potvrdu poduzimaju korake potrebne za provjeru statusa s podrijetlom proizvoda i ispunjenja ostalih zahtjeva ovog Priloga. U tu svrhu imaju pravo zahtijevati bilo kakve dokaze i izvršavati bilo kakve provjere izvoznikovih navoda ili bilo kakve druge provjere koje smatraju potrebnima. Carinska tijela koja izdaju potvrdu također moraju provjeriti da su obrasci iz stavka 2. uredno ispunjeni. Posebno, provjeravaju je li prostor predviđen za opis proizvoda ispunjen tako da se isključuje svaka mogućnost neovlaštenog dopisivanja.

6. Datum izdavanja potvrde o prometu robe EUR.1 navodi se u polju 11. potvrde.

7. Potvrda o prometu robe EUR.1 izdaje se carinskim tijelima i stavlja na raspolaganje izvozniku odmah po realizaciji ili organizaciji samog izvoza.

Članak 16.

Potvrde o prometu robe EUR.1 izdane naknadno

1. Neovisno o članku 15. stavku 7., potvrda o prometu robe EUR.1 može iznimno biti izdana nakon izvoza proizvoda na koje se odnosi, pod uvjetom da:

(a) nije izdana u trenutku izvoza zbog pogrešaka ili nenamjernih propusta ili posebnih okolnosti; ili

(b) ako se carinskim tijelima pruže zadovoljavajući dokazi o tome da je potvrda o prometu robe EUR.1 izdana, ali nije prihvaćena u trenutku uvoza iz tehničkih razloga.

2. Za provedbu stavka 1., izvoznik mora navesti u svojem zahtjevu mjesto i datum izvoza proizvoda na koje se odnosi potvrda o prometu robe EUR.1, kao i razloge za taj zahtjev.

3. Carinska tijela mogu naknadno izdati potvrdu o prometu robe EUR.1 tek nakon što provjerom utvrde da su podaci iz izvoznikova zahtjeva usklađeni s onima iz odgovarajuće evidencije.

4. Potvrde o prometu robe EUR.1 izdane naknadno moraju sadržavati sljedeći izraz:

„ISSUED RETROSPECTIVELY”.

5. Napomena iz stavka 4. unosi se u polje 7. na potvrdi o prometu robe EUR.1.

Članak 17.

Izdavanje duplikata potvrde o prometu robe EUR.1

1. U slučaju krađe, gubitka ili uništenja potvrde o prometu robe EUR.1, izvoznik od carinskih tijela koja su je izdala može zatražiti duplikat sastavljen na temelju izvoznih isprava koje se kod njih nalaze.

2. Tako izdan duplikat mora sadržavati sljedeću riječ:

„DUPLICATE”.

3. Napomena iz stavka 2. unosi se u polje 7. na duplikatu potvrde o prometu robe EUR.1.

4. Duplikat koji mora sadržavati datum izdavanja izvorne potvrde o prometu robe EUR.1 stupa na snagu s tim datumom.

Članak 18.

Izdavanje potvrda o prometu robe EUR.1 na temelju prethodno izdanog ili sastavljenog dokaza o podrijetlu

Kada se proizvodi s podrijetlom stavljaju pod nadzor carinskog ureda u državi AKP-a ili u Uniji, moguće je zamijeniti izvorni dokaz o podrijetlu jednom ili više potvrda o prometu robe EUR.1 za potrebe odašiljanja svih ili nekih od ovih proizvoda na neko drugo mjesto unutar država AKP-a ili unutar Unije. Takvu zamjensku potvrdu ili potvrde o prometu robe EUR.1 izdaje carinarnica pod čiji su nadzor stavljeni ti proizvodi.

Članak 19.

Uvjeti za sastavljanje izjave na računu

1. Izjavu na računu iz članka 14. stavka 1. točke (b) može izdati:

(a) ovlašteni izvoznik u smislu članka 20.; ili

(b) izvoznik za svaku pošiljku koja se sastoji od jednog ili više paketa koji sadrže proizvode s podrijetlom čija ukupna vrijednost ne premašuje EUR 6 000 .

2. Izjava na računu može se izdati ako se dotični proizvodi mogu smatrati proizvodima s podrijetlom iz država AKP-a ili neke od drugih zemalja ili područja iz članka 6. i ako ispunjavaju druge uvjete iz ovog Priloga.

3. Izvoznik koji sastavlja izjavu na računu u svakom trenutku mora biti spreman podnijeti, na zahtjev carinskih tijela zemlje izvoznice, sve pripadajuće dokumente kojima se dokazuje da predmetni proizvodi imaju status proizvoda s podrijetlom, kao i ispunjavanje ostalih zahtjeva ovog Priloga.

4. Izjavu na računu izvoznik daje tako što na računu, dostavnici ili drugoj komercijalnoj ispravi otipka strojem, otisne u pečatnom ili tiskanom obliku izjavu čiji je tekst naveden u Dodatku 4., koristeći jednu od jezičnih verzija određenih tim Dodatkom, a u skladu s odredbama domaćih zakona zemlje izvoznice. Ako je izjava ispisana rukom, treba je ispisati tintom i tiskanim slovima.

5. Izjave na računu moraju sadržavati vlastoručan potpis izvoznika. Međutim, ovlašteni izvoznik u smislu članka 20. ne mora potpisati takve izjave, pod uvjetom da se carinskim tijelima zemlje izvoznice pisano obveže da prihvaća potpunu odgovornost za izjavu na računu u kojoj je imenovan kao da ju je vlastoručno potpisao.

6. Izvoznik može izdati izjavu na računu kada se izvoze proizvodi na koje se odnosi ili nakon izvoza, pod uvjetom da se podnese u zemlji uvoznici ne kasnije od dvije godine nakon uvoza proizvoda na koje se odnosi.

Članak 20.

Ovlašteni izvoznik

1. Carinska tijela zemlje izvoznice mogu ovlastiti bilo kojeg izvoznika koji često šalje pošiljke proizvoda u skladu s odredbama o trgovinskoj suradnji ove Uredbe da sastavlja izjave na računu neovisno o vrijednosti predmetnih proizvoda. Izvoznik koji traži ovlaštenje mora ponuditi sva potrebna jamstva koja zadovoljavaju carinska tijela za provjeru statusa s podrijetlom proizvoda, kao i ispunjenje ostalih zahtjeva ove Uredbe.

2. Carinska tijela zemlje izvoznice mogu dodijeliti status ovlaštenog izvoznika podložno drugim uvjetima koje smatraju prikladnim.

3. Carinska tijela zemlje izvoznice ovlaštenom izvozniku dodjeljuju broj carinskog ovlaštenja koji se nalazi na izjavi na računu.

4. Carinska tijela zemlje izvoznice nadgledaju korištenje ovlaštenja od strane ovlaštenog izvoznika.

5. Carinska tijela zemlje izvoznice mogu povući ovlaštenje u svakom trenutku. To će učiniti kada ovlašteni izvoznik više ne nudi jamstva iz stavka 1., kada ne ispunjava uvjete iz stavka 2. ili na drugi način nepropisno koristi ovlaštenje.

Članak 21.

Valjanost dokaza o podrijetlu

1. Dokaz o podrijetlu valjan je deset mjeseci od datuma izdavanja u zemlji izvoznici i u tom se razdoblju mora podnijeti carinskim tijelima zemlje uvoznice.

2. Dokazi o podrijetlu koji se podnose carinskim tijelima zemlje uvoznice nakon konačnog datuma za podnošenje iz stavka 1. mogu biti prihvaćeni za potrebe primjene povlaštenog postupanja, u slučaju da je propust dostavljanja tih dokumenata do konačnog datuma nastao zbog iznimnih okolnosti.

3. U drugim slučajevima zakašnjelog podnošenja, carinska tijela zemlje uvoznice mogu prihvatiti dokaze o podrijetlu kada im je roba dostavljena prije navedenog krajnjeg roka.

Članak 22.

Postupak provoza

Kada proizvodi ulaze u državu AKP-a, osim zemlje podrijetla, daljnji rok valjanosti od četiri mjeseca počinje na datum kada carinska tijela u zemlji provoza u polju 7. na potvrdi o prometu robe EUR.1 unesu sljedeće:

— riječ „provoz”,

— ime zemlje provoza,

— službeni pečat, primjerak kojeg je stavljen na raspolaganje Komisiji u skladu s člankom 31., i

— datum odobrenja.

Članak 23.

Podnošenje dokaza o podrijetlu

Dokazi o podrijetlu podnose se carinskim tijelima zemlje uvoznice u skladu s postupcima koji su primjenjivi u toj zemlji. Navedena tijela mogu zatražiti prijevod dokaza o podrijetlu i također mogu zatražiti da uvoznu deklaraciju prati izjava izvoznika o tome da proizvodi ispunjavaju uvjete potrebne za provedbu ove Uredbe.

Članak 24.

Uvoz u djelomičnim pošiljkama

Ako se, na zahtjev uvoznika i pod uvjetima koje utvrđuju carinska tijela zemlje uvoznice, rastavljeni ili nesastavljeni proizvodi u smislu Općeg pravila 2.(a) Harmoniziranog sustava koji se uvrštavaju u odjeljke XVI. i XVII. ili tarifne brojeve 7308 i 9406 Harmoniziranog sustava uvoze kao djelomične pošiljke, carinskim se tijelima po uvozu prve djelomične pošiljke za te proizvode podnosi samo jedan dokaz o podrijetlu.

Članak 25.

Izuzeće od dokazivanja podrijetla

1. Proizvodi koje u malenim paketima šalju fizičke osobe fizičkim osobama ili koji čine osobnu prtljagu putnika smatraju se proizvodima s podrijetlom bez potrebe podnošenja dokaza o podrijetlu, pod uvjetom da se proizvodi ne uvoze u sklopu trgovine i da postoji izjava da ispunjavaju zahtjeve ovog Priloga te kada ne postoji sumnja u istinitost takve izjave. Ako se proizvodi šalju poštom, takva izjava može se dati na carinskoj deklaraciji CN22/CN23 ili na listu papira koji se priloži toj ispravi.

2. Uvoz koji je povremene naravi i sastoji se isključivo od proizvoda za osobnu uporabu primatelja ili putnika ili njihovih obitelji neće se smatrati uvozom trgovačke naravi ako je iz naravi i količine proizvoda očito da se ne radi o komercijalnoj uporabi.

3. Nadalje, ukupna vrijednost proizvoda ne smije prelaziti EUR 500 u slučaju manjih paketa ili EUR 1 200 u slučaju proizvoda koji predstavljaju dio osobne prtljage putnika.

Članak 26.

Postupak dobivanja informacija u svrhu kumulacije

1. Kada se primjenjuju članak 2. stavak 2. i članak 6. stavak 1., dokazi da proizvodi imaju status proizvoda s podrijetlom u smislu ovog Priloga za materijale iz drugih država AKP-a, Unije ili PZP-a osiguravaju se kroz potvrdu o prometu robe EUR.1 ili izjavu dobavljača, primjerak kojih se nalazi u Dodatku 5.A, a koje pribavlja izvoznik u državi ili PZP-u iz kojih materijali dolaze.

2. Kada se primjenjuju članak 2. stavak 2. i članak 6. stavci 2. i 9., dokaze o obradi ili preradi izvršenoj u državi AKP-a, Uniji, PZP-u ili Južnoj Africi predstavlja izjava dobavljača, primjerak koje se nalazi u Dodatku 5.B, a koju izvoznik daje u državi ili PZP-u iz kojih materijali dolaze.

3. Dobavljač izjavljuje posebnu izjavu dobavljača za svaku pošiljku materijala na trgovačkom računu koji se odnosi na pošiljku ili u prilogu tog računa, ili na potvrdi o isporuci ili drugoj komercijalnoj ispravi koja se odnosi na pošiljku, a koja opisuje materijale dovoljno detaljno da omogući identifikaciju.

4. Izjava dobavljača može biti izjavljena na unaprijed ispisanom obrascu.

5. Izjave dobavljača potpisuju se vlastoručno. Međutim, kada su račun i izjava dobavljača izjavljeni pomoću elektroničkih metoda za obradu podataka, izjava dobavljača ne mora biti potpisana vlastoručno, pod uvjetom da su carinska tijela u državi u kojoj su sastavljane izjave dobavljača zadovoljne identifikacijom odgovornog službenika društva dobavljača. Navedena carinska tijela mogu predvidjeti uvjete provedbe ovog stavka.

6. Izjave dobavljača podnose se nadležnoj carinarnici u zemlji AKP-a izvoznici od koje je zatraženo izdavanje potvrde o prometu robe EUR.1.

Članak 27.

Dokazne isprave

Dokumenti iz članka 15. stavka 3. i članka 19. stavka 3. koji se koriste za potrebe dokazivanja da se proizvodi obuhvaćeni potvrdom o prometu robe EUR.1 ili izjavom na računu mogu smatrati proizvodima s podrijetlom iz države AKP-a ili neke druge zemlje ili područja iz članka 6. te da ispunjavaju ostale uvjete iz ovog Priloga mogu se, inter alia, sastojati od sljedećega:

(a) izravnih dokaza o postupcima koje je izvoznik ili dobavljač proveo da bi dobio predmetnu robu, koji se nalaze, na primjer, u računima ili knjigovodstvenoj evidenciji izvoznika ili dobavljača;

(b) dokumenata kojima se dokazuje status s podrijetlom materijala koji su korišteni, izdani ili izjavljeni u državi AKP-a ili nekoj drugoj zemlji ili području iz članka 6., ako se ti dokumenti koriste u skladu s domaćim pravom;

(c) dokumenata kojima se dokazuje obrada ili prerada materijalâ u državama AKP-a, Uniji ili PZP-u, a koji se izdaju ili popunjavaju u državi AKP-a, Uniji ili PZP-u, ako se ti dokumenti koriste u skladu s domaćim pravom;

(d) potvrda o prometu robe EUR.1 ili izjava na računu kojima se dokazuje status s podrijetlom materijala koji su korišteni, izdani ili izjavljeni u državama AKP-a ili nekoj drugoj zemlji ili području iz članka 6. i u skladu s ovim Prilogom.

Članak 28.

Čuvanje dokaza o podrijetlu i dokaznih isprava

1. Izvoznik koji zatraži izdavanje potvrde o prometu robe EUR.1 dužan je čuvati dokumentaciju iz članka 15. stavka 3. barem tri godine.

2. Izvoznik koji izdaje izjavu na računu dužan je čuvati presliku te izjave na računu, kao i dokumente iz članka 19. stavka 3. barem tri godine.

3. Carinska tijela zemlje izvoznice koja izdaju potvrdu o prometu robe EUR.1 dužna su čuvati obrazac zahtjeva iz članka 15. stavka 2. barem tri godine.

4. Carinska tijela zemlje uvoznice dužna su čuvati potvrde o prometu robe EUR.1 i izjave na računu koje su im podnesene najmanje tri godine.

Članak 29.

Nedosljednosti i formalne pogreške

1. Otkriće manjih nepodudarnosti između izjava u dokazu o podrijetlu i onih u dokumentima koji se podnose carinskim tijelima u svrhu obavljanja formalnosti za uvoz proizvodâ neće ipso facto učiniti dokaz o podrijetlu ništavim ako se valjano ustanovi da taj dokument doista odgovara podnesenim proizvodima.

2. Očite formalne pogreške, kao što su strojopisne pogreške na dokazu o podrijetlu, nisu razlog za odbijanje isprave ako pogreške nisu takve da dovode u sumnju točnost izjava navedenih u predmetnoj ispravi.

Članak 30.

Iznosi izraženi u eurima

1. Za primjenu odredaba članka 19. stavka 1. točke (b) i članka 25. stavka 3. u slučajevima kada su proizvodi fakturirani u valuti koja nije euro, iznose u službenim valutama države AKP-a, država članica i ostalih zemalja ili državnih područja iz članka 6. koji su protuvrijednost iznosa izraženih u eurima svaka zemlja utvrđuje na godišnjoj osnovi.

2. Pošiljka uživa pogodnosti odredbi članka 19. stavka 1. točke (b) ili članka 25. stavka 3. pozivanjem na valutu u kojoj je račun sastavljen, u skladu s iznosom koji je odredila predmetna zemlja.

3. Iznosi koji se koriste u određenoj službenoj valuti predstavljaju protuvrijednost u predmetnoj valuti iznosa izraženih u eurima na prvi radni dan mjeseca listopada svake godine. Iznosi se dostavljaju Komisiji do 15. listopada i primjenjuju se od 1. siječnja sljedeće godine. Komisija izvješćuje sve predmetne zemlje o odgovarajućim iznosima.

4. Zemlja može zaokružiti iznos na više ili niže nakon pretvaranja iznosa izraženog u eurima u njezinu službenu valutu. Zaokruženi iznos ne smije se razlikovati od iznosa koji je rezultat pretvaranja za više od 5 %. Zemlja može zadržati nepromijenjenu svoju protuvrijednost u službenoj valuti iznosa izraženog u eurima ako, u trenutku godišnje korekcije predviđene u stavku 3., pretvaranje tog iznosa, prije zaokruživanja, rezultira u povećanju od manje od 15 % u protuvrijednosti u službenoj valuti. Protuvrijednost u službenoj valuti može biti zadržana nepromijenjena ako bi pretvaranje rezultiralo u smanjenju protuvrijednosti.

5. Iznose izražene u eurima pregledava Komisija. U provođenju pregleda Komisija razmatra poželjnost očuvanja učinaka ograničenja u realnim uvjetima. U tu svrhu može odlučiti modificirati iznose izražene u eurima.







GLAVA V.

ARANŽMANI ZA ADMINISTRATIVNU SURADNJU

Članak 31.

Uzajamna pomoć

1. Države AKP-a poslat će Komisiji uzorke pečata koji se koriste zajedno s adresama carinskih tijela nadležnih za izdavanje potvrda o prometu EUR.1 i izvršavanje naknadnih provjera potvrda o prometu EUR.1 i izjava na računu.

Potvrde o prometu robe EUR.1 i izjave na računu bit će prihvaćene u svrhu primjene preferencijalnog postupanja od datuma primitka podataka od strane Komisije.

Komisija zatim šalje te podatke carinskim tijelima država članica.

2. Kako bi osigurale pravilnu primjenu ovog Priloga, Unija, PZP i države AKP-a putem svojih nadležnih carinskih uprava pomažu jedna drugoj u provjeri vjerodostojnosti potvrda o prometu robe EUR.1, izjava na računu ili izjava dobavljača i točnosti informacija navedenih u tim ispravama.

Konzultirana tijela pribavljaju relevantne podatke o uvjetima prema kojima je proizvod napravljen, navodeći posebno uvjete prema kojima se poštuju pravila o podrijetlu u raznim državama AKP-a, državama članicama i PZP-ima.

Članak 32.

Provjera dokaza o podrijetlu

1. Naknadne provjere dokaza o podrijetlu obavljaju se nasumičnim odabirom ili kad god carinska tijela zemlje uvoznice imaju osnovane razloge za sumnju u vjerodostojnost takvih dokumenata, u status proizvoda s podrijetlom dotičnih proizvoda ili u ispunjavanje ostalih zahtjeva iz ovog Priloga.

2. Za potrebe provedbe odredaba stavka 1., carinska tijela zemlje uvoznice carinskim tijelima zemlje izvoznice vraćaju potvrdu o prometu robe EUR.1 i račun, ako je podnesen, izjavu na računu ili kopiju tih isprava uz navođenje, prema potrebi, razloga za zahtjev za provjeru. Sve isprave i podaci koji su dobiveni, a iz kojih se može zaključiti da su podaci o dokazu podrijetla netočni, prosljeđuju se kao dokaz uz zahtjev za provjeru.

3. Provjeru provode carinska tijela zemlje izvoznice. U tu svrhu imaju pravo zahtijevati bilo kakve dokaze i izvršavati bilo kakve provjere izvoznikovih navoda ili bilo kakve druge provjere koje smatraju potrebnima.

4. Ako carinska tijela u zemlji uvoznici odluče suspendirati odobrenje povlaštenog postupanja za proizvode u iščekivanju rezultata provjere, ona su uvozniku dužna ponuditi otpuštanje proizvoda podložno mjerama predostrožnosti za koje prosude da su potrebne.

5. Carinska tijela koja zahtijevaju potvrdu obavješćuju se o rezultatima ove provjere što je prije moguće. Ti rezultati moraju jasno pokazati jesu li isprave vjerodostojne i može li se smatrati da su dotični proizvodi podrijetlom iz država AKP-a ili jedne od zemalja ili područja iz članka 6. te ispunjavaju li ostale zahtjeve iz ovog Priloga.

6. Ako se u slučajevima osnovane sumnje ne dobije nikakav odgovor u roku od deset mjeseci od datuma podnošenja zahtjeva za provjeru ili ako u odgovoru nisu sadržane dostatne informacije za utvrđivanje vjerodostojnosti dotične isprave ili stvarnog podrijetla proizvoda, carinska tijela koja su podnijela zahtjev, osim u iznimnim okolnostima, odbijaju pravo na povlastice.

7. Kada se iz postupka provjere ili drugih raspoloživih informacija može zaključiti da se ne postupa u skladu s odredbama ovog Priloga, uz odgovarajuću dozu žurnosti provode se odgovarajuće istrage u svrhu identifikacije i sprečavanja kršenja.

Članak 33.

Provjera izjava dobavljača

1. Provjera izjave dobavljača provodi se nasumičnim odabirom ili kad god carinska tijela države uvoznice imaju razloga posumnjati u vjerodostojnost isprave ili potpunost informacija vezanih za istinsko podrijetlo predmetnih materijala.

2. Carinska tijela kojima se podnosi izjava dobavljača mogu zatražiti od carinskih tijela države u kojoj je izjava sastavljena da izdaju informativni obrazac koji se nalazi u Dodatku 6. Alternativno, carinska tijela koja izdaju potvrdu dobavljača i kojima je podnesena izjava dobavljača mogu zatražiti od izvoznika da pribavi informativni obrazac koji izdaju carinska tijela države u kojoj je izjava sastavljena.

Presliku informativnog obrasca čuva ured koji ju je izdao najmanje tri godine.

3. Carinska tijela koja zahtijevaju provjeru obavješćuju se o rezultatima provjere što je prije moguće. Iz rezultata mora biti jasno vidljivo je li izjava o statusu materijala točna.

4. Za potrebe provjere, dobavljači čuvaju primjerak isprave s deklaracijom, kao i sve potrebne dokaze iz kojih je vidljiv status materijala najmanje tri godine.

5. Carinska tijela u državi u kojoj je sastavljena izjava dobavljača imaju pravo zatražiti dokaze ili izvršiti provjeru, a koje smatraju prikladnim u svrhu provjere točnosti izjave dobavljača.

6. Svaka potvrda o prometu robe EUR.1 ili izjava na računu izdana ili sastavljena na temelju netočne izjave dobavljača smatra se ništavom.

Članak 34.

Sankcije

Propisuju se sankcije za svaku osobu koja sastavi ili da sastaviti ispravu koja sadrži netočne informacije u svrhu dobivanja povlaštenog postupanja za proizvode.

Članak 35.

Slobodne zone

1. Poduzimaju se svi potrebni koraci kako bi se osiguralo da se proizvodi kojima se trguje uz dokaz o podrijetlu ili izjavu dobavljača i koji za vrijeme prijevoza koriste slobodnu zonu na njihovom državnom području ne zamijene drugom robom i da se njima ne rukuje na način koji ne predstavlja uobičajene radnje čiji je cilj sprječavanje njihova propadanja.

2. Odstupajući od stavka 1., ako su proizvodi s podrijetlom uvezeni u slobodnu zonu na temelju dokaza o podrijetlu i podvrgnuti obradi ili preradi, dotična tijela na zahtjev izvoznika izdaju novu potvrdu o prometu robe EUR.1 ako je primijenjena obrada ili prerada sukladna odredbama ovog Priloga.

Članak 36.

Odstupanja

1. Na vlastitu inicijativu ili kao odgovor na zahtjev zemlje korisnice, Komisija može izdati zemlji korisnici privremeno odstupanje od odredbi ovog Priloga u sljedećim slučajevima:

(a) unutarnji ili vanjski čimbenici privremeno onemogućavaju postupanje u skladu s pravilima za stjecanje podrijetla iz ovog Priloga, iako je zemlja korisnica prije to mogla; ili

(b) potrebno joj je vrijeme da se pripremi za postupanje u skladu s pravilima za stjecanje podrijetla iz ovog Priloga.

2. Privremeno odstupanje ograničeno je na trajanje učinka unutarnjih ili vanjskih čimbenika zbog kojih je odstupanje usvojeno ili vremenski rok potreban da bi zemlja korisnica uspjela postupiti u skladu s pravilima.

3. Zahtjev za odstupanje pisanim putem podnosi se Komisiji. U zahtjevu se navode razlozi navedeni u stavku 1. iz kojih je odstupanje potrebno i uključuje odgovarajuće dokazne isprave.

4. Mjere iz ovog članka donose se u skladu s postupkom ispitivanja iz članka 19. stavka 5. ove Uredbe.

Unija prihvaća sve zahtjeve država AKP-a koji su opravdani u skladu s ovim člankom i koji ne mogu uzrokovati ozbiljnu štetu postojećoj industriji Unije.







GLAVA VI.

CEUTA I MELILLA

Članak 37.

Posebni uvjeti

1. Izraz „Unija” koji se koristi u ovom Prilogu ne obuhvaća Ceutu i Melillu. Izraz „proizvodi s podrijetlom iz Unije” ne obuhvaća proizvode s podrijetlom iz Ceute i Melille.

2. Odredbe ovog Priloga primjenjuju se mutatis mutandis kada se odlučuje može li se smatrati da proizvodi imaju podrijetlo iz država AKP-a kada se uvoze u Ceutu i Melillu.

3. Kada proizvodi dobiveni u cijelosti u Ceuti, Melilli ili Uniji prolaze kroz obradu i preradu u državama AKP-a, smatraju se u cijelosti dobivenim u državama AKP-a.

4. Obrada ili prerada izvršena u Ceuti, Melilli ili Uniji smatra se izvršenom u državama AKP-a kada se materijali podvrgavaju daljnjoj obradi ili preradi u državama AKP-a.

5. Za potrebe provedbe stavaka 3. i 4. ovog članka, nedostatne radnje navedene u članku 5. ne smatraju se obradom ili preradom.

6. Ceuta i Melilla smatraju se jedinstvenim područjem.







GLAVA VII.

ZAVRŠNA ODREDBA

Članak 38.

Dodaci

Dodaci ovom Prilogu njegov su sastavni dio.









Dodatak 1.

Uvodne napomene uz popis u dodatku 2.

Napomena 1.:

Popis sadrži uvjete potrebne da bi se svi proizvodi smatrali dostatno obrađeni ili prerađeni u smislu članka 4. ovog Priloga.

Napomena 2.:

1. Prva dva stupca iz popisa opisuju dobiveni proizvod. Prvi stupac navodi tarifni broj ili broj poglavlja koji se upotrebljava u Harmoniziranom sustavu, a drugi stupac daje opis robe koji se rabi u tom sustavu za taj tarifni broj ili poglavlje. Za svaki navod u prva dva stupca predviđeno je pravilo u stupcu 3. ili 4. Kada u nekim slučajevima navodu iz prvog stupca prethodi „ex”, to znači da se pravilo iz stupca 3. ili 4. primjenjuje samo na dio tog tarifnog broja na način kako je opisano u stupcu 2.

2. Ako je nekoliko tarifnih brojeva grupirano zajedno u stupcu 1. ili se navodi tarifni broj poglavlja te se stoga u stupcu 2. daje općenit opis proizvoda, susjedna pravila u stupcu 3. ili 4. odnose se na sve proizvode koji su prema Harmoniziranom sustavu razvrstani u tarifni broj poglavlja ili pod bilo koji tarifni broj grupiran u stupcu 1.

3. Kad su na popisu različita pravila koja se odnose na različite proizvode unutar nekog tarifnog broja, svaka alineja sadrži opis tog dijela tarifnog broja koji je obuhvaćen susjednim pravilima u stupcu 3. ili 4.

4. Kada je za neki navod u prva dva stupca predviđeno pravilo u stupcima 3. i 4., izvoznik može odabrati primjenu pravila iz stupca 3. ili pravila iz stupca 4. Ako u stupcu 4. nije predviđeno pravilo o podrijetlu, primjenjuje se pravilo iz stupca 3.

Napomena 3.:

1. Odredbe članka 4. ovog Priloga o proizvodima koji su stekli status proizvoda s podrijetlom i koji se koriste u proizvodnji drugih proizvoda primjenjuju se bez obzira na to jesu li stekli taj status unutar tvornice gdje se ti proizvodi koriste ili u nekoj drugoj tvornici u Uniji ili u državama AKP-a.

Primjer:

Motor iz tarifnog broja 8407 , za koji pravilo kaže da vrijednost materijala bez podrijetla koji se može ugraditi ne smije prelaziti 40 % cijene franko tvornice, izrađen je od „drugog legiranog čelika grubo oblikovanog kovanjem” tarifnog broja ex 72 24 .

Ako je to kovanje obavljeno u Uniji na ingotu bez podrijetla, on je već stekao status s podrijetlom na temelju pravila za tarifni broj ex 72 24 na popisu. Kovani materijal može se tada smatrati s podrijetlom u obračunu vrijednosti stroja bez obzira na to je li on proizveden u istoj ili drugoj tvornici Unije. Vrijednost ingota bez podrijetla time se ne uzima u obzir pri zbrajanju vrijednosti upotrijebljenih materijala bez podrijetla.

2. Pravilo iz popisa je minimalna količina potrebne obrade ili prerade, pa se poduzimanjem većeg stupnja obrade ili prerade također stječe status proizvoda s podrijetlom, i obratno, poduzimanjem manjega stupnja obrade ili prerade ne može se steći status s podrijetlom. Stoga, ako pravilo predviđa da se na određenoj razini izrade može koristiti materijal bez podrijetla, korištenje tog materijala dopušteno je u ranijoj fazi izrade, ali nije u kasnijoj fazi izrade.

3. Ne dovodeći u pitanje napomenu 3.2., ako pravilo predviđa da se mogu upotrijebiti „materijali iz bilo kojeg tarifnog broja”, također se mogu upotrijebiti materijali iz istog tarifnog broja, međutim uz primjenu svih posebnih ograničenja koja mogu također biti sadržana u pravilu. Međutim, izraz „izrada od materijala iz bilo kojeg tarifnog broja, uključujući druge materijale iz tarifnog broja …” znači da se mogu upotrijebiti samo materijali razvrstani u isti tarifni broj kao i proizvod opisa koji je različit od opisa proizvoda koji je naveden u stupcu 2. na popisu.

4. Kad pravilo iz popisa navodi da se proizvod može izrađivati od više od jednog materijala, to znači da se može uporabiti jedan ili više materijala. Ne zahtijeva se da svi budu upotrijebljeni.

Primjer:

Pravilo za tkanine iz tarifnih brojeva od 5208 do 5212 određuje da se mogu uporabiti prirodna vlakna te da se među ostalim materijalom može uporabiti i kemijski materijal. To ne znači da treba upotrijebiti oba; mogu se upotrijebiti jedan ili drugi ili oba materijala.

5. Kad pravilo u ovom popisu predviđa da se proizvod mora izraditi od nekog određenog materijala, taj uvjet ne isključuje uporabu drugih materijala koji zbog svoje naravi ne mogu ispuniti ovo pravilo. (Za tekstil vidjeti također napomenu 6.3. dolje).

Primjer:

Pravilo za pripremljenu hranu iz tarifnog broja 1904 koje izričito isključuje uporabu žitarica ili njihovih prerađevina ne sprječava uporabu mineralnih soli, kemijskih ili drugih dodataka koji nisu proizvedeni od žitarica.

Međutim, to se ne primjenjuje na proizvode koji, iako ne mogu biti proizvedeni iz posebnih materijala predviđenih u popisu, mogu biti proizvedeni iz materijala iste prirode u ranijoj fazi proizvodnje.

Primjer:

U slučaju odjevnog predmeta iz ex poglavlja 62. izrađenog od netkanih materijala, te ako je za tu skupinu proizvoda dopuštena uporaba samo pređe bez podrijetla, nije moguće započeti s netkanom tkaninom, čak i ako se netkane tkanine inače ne mogu izrađivati od pređe. U takvim bi slučajevima početni materijal normalno bio u fazi koja prethodi pređi, a to je stanje vlakana.

6. Kad se u nekom pravilu iz popisa navode dva postotka maksimalne vrijednosti materijala bez podrijetla koji se može uporabiti, ti se postoci ne mogu zbrajati. Drugim riječima, maksimalna vrijednost svih uporabljenih materijala bez podrijetla nikada ne smije premašiti viši od navedenih postotaka. Nadalje, pojedinačni postotci ne smiju se premašiti u odnosu na konkretni materijal na koji se primjenjuju.

Napomena 4.:

1. Pojam „prirodna vlakna” koristi se u popisu za upućivanje na vlakna koja nisu umjetna ili sintetička vlakna. Ograničen je na korištenje u fazama prije predenja, što uključuje otpad i, osim ako je drukčije predviđeno, uključuje vlakna koja su grebenana, češljana ili na drugi način obrađena, osim predena.

2. Izraz „prirodna vlakna” uključuje konjsku dlaku iz tarifnog broja 0503 , svilu iz tarifnih brojeva 5002 i 5003 , te vunena vlakna, finu ili grubu životinjsku dlaku iz tarifnih brojeva 5101 do 5105 , pamučna vlakna iz tarifnih brojeva 5201 do 5203 i druga biljna vlakna iz tarifnih brojeva 5301 do 5305 .

3. Izrazi „tekstilna pulpa”, „kemijski materijali” i „materijali za izradu papira” u popisu prerada služe za opis materijala koji se ne razvrstavaju u poglavlja od 50. do 63., a mogu se uporabiti za izradu umjetnih, sintetičkih ili papirnih vlakana ili pređe.

4. Izraz „umjetna ili sintetička rezana vlakna” se u popisu upotrebljava za kabele od sintetičkih ili umjetnih filamenata, rezana vlakna ili otpatke iz tarifnih brojeva 5501 do 5507 .

Napomena 5.:

1. Kada se za određeni proizvod na popisu upućuje na ovu napomenu, uvjeti iz stupca 3. ne primjenjuju se na osnovne tekstilne materijale koji se koriste u proizvodnji ovog proizvoda, a koji zajedno predstavljaju 10 % ili manje ukupne težine svih osnovnih korištenih tekstilnih materijala. (Vidjeti također napomene 5.3. i 5.4.).

2. Međutim, ova tolerancija spomenuta u napomeni 5.1. može se primijeniti samo na mješovite proizvode koji su izrađeni od dvaju ili više osnovnih tekstilnih materijala.

Osnovni tekstilni materijali su:

— svila,

— vuna,

— gruba životinjska dlaka,

— fina životinjska dlaka,

— konjska dlaka,

— pamuk,

— materijali za izradu papira i papir,

— lan,

— prirodna konoplja,

— juta i druga tekstilna vlakna od drvenog lika,

— sisal i druga tekstilna vlakna iz roda agava,

— kokos, abaka, rami i druga biljna tekstilna vlakna,

— sintetički filamenti,

— umjetni filamenti,

— provodljivi filamenti,

— sintetička rezana vlakna od polipropilena,

— sintetička rezana vlakna od poliestera,

— sintetička rezana vlakna od poliamida,

— sintetička rezana vlakna od poliakrilonitrila,

— sintetička rezana vlakna od polimida,

— sintetička rezana vlakna od politetrafluoroetilena,

— sintetička rezana vlakna od polifenilen sulfida,

— sintetička rezana vlakna od polivinil klorida,

— ostala sintetička rezana vlakna,

— umjetna rezana vlakna od viskoze,

— ostala umjetna rezana vlakna,

— pređa iz poliuretana s međudijelovima od fleksibilnih polieterskih segmenata, upletenih ili neupletenih,

— pređa iz poliuretana s međudijelovima od fleksibilnih poliesterskih segmenata, upletenih ili neupletenih,

— proizvodi iz tarifnog broja 5605 (metalizirana pređa) koji uključuju traku koja se sastoji od jezgre od aluminijske folije ili od jezgre od plastične folije, neovisno o tome je li sa slojem aluminijskog praha ili bez njega, širine ne veće od 5 mm, spojenu u sendvič pomoću prozirnog ili obojenog ljepila između dva sloja plastične folije,

— ostali proizvodi iz tarifnog broja 5605 .

Primjer:

Pređa iz tarifnog broja 5205 koja je izrađena od pamučnih vlakana iz tarifnog broja 5203 i sintetičkih rezanih vlakana iz tarifnog broja 5506 miješana je pređa. Stoga se sintetička rezana vlakna bez podrijetla koja ne zadovoljavaju pravila o podrijetlu (koja zahtijevaju izradu od kemijskog materijala ili tekstilne pulpe) mogu uporabiti uz uvjet da njihova ukupna težina ne premašuje 10 % težine pređe.

Primjer:

Vunena tkanina iz tarifnog broja 5112 koja je izrađena od vunene pređe iz tarifnog broja 5107 i pređe od rezanih sintetičkih vlakana iz tarifnog broja 5509 miješana je tkanina. Stoga se sintetička pređa koja ne zadovoljava pravila o podrijetlu (koja zahtijevaju izradu od kemijskog materijala ili tekstilne pulpe), ili vunena pređa koja ne zadovoljava pravila o podrijetlu (koja zahtijevaju izradu od prirodnih vlakana bez grebenanja ili češljanja ili druge pripreme za predenje) ili njihova kombinacija, može uporabiti pod uvjetom da njihova ukupna težina ne premašuje 10 % težine tkanine.

Primjer:

Čupava tekstilna tkanina iz tarifnog broja 5802 koja je izrađena od pamučne pređe iz tarifnog broja 5205 i pamučne tkanine iz tarifnog broja 5210 miješani je proizvod samo ako je pamučna tkanina i sama miješana tkanina koja je izrađena od pređe razvrstane pod dva odvojena tarifna broja, ili ako su uporabljene pamučne pređe i same mješavine.

Primjer:

Ako je predmetna čupava tekstilna tkanina bila izrađena od pamučne pređe iz tarifnog broja 5205 i sintetičke tkanine iz tarifnog broja 5407 , onda su uporabljene pređe očito dva zasebna osnovna tekstilna materijala, pa je čupava tekstilna tkanina prema tome miješani proizvod.

3. Za proizvode koji sadrže „pređu iz poliuretana s međudijelovima od fleksibilnih poliesterskih segmenata, upletenih ili neupletenih” odstupanje se povećava na 20 %.

4. U slučaju proizvoda koji uključuju „traku koja se sastoji od jezgre od aluminijske folije ili od jezgre od plastične folije sa slojem aluminijskog praha ili bez njega, širine do 5 mm, spojenu u sendvič pomoću prozirnog ili bojenog ljepila između dvaju slojeva plastične folije”, tolerancija za traku iznosi 30 %.

Napomena 6.:

1. U slučaju spomenutih tekstilnih proizvoda, koji su označeni na popisu upućivanjem na ovu uvodnu napomenu, tekstilna pozamanterija i pribor koji ne zadovoljavaju pravilo iz stupca 3. za izrađeni proizvod mogu se uporabiti pod uvjetom da njihova težina ne premašuje 10 posto ukupne težine svih tekstilnih materijala.

Tekstilna pozamanterija i pribor razvrstani su u poglavljima 50. do 63. Podstave i međupodstave ne smatraju se pozamanterijom ili priborom.

2. Sva netekstilna pozamanterija i pribor ili drugi upotrijebljeni materijali što sadrže tekstil ne moraju ispunjavati uvjete iz stupca 3. iako spadaju izvan područja napomene 3.5.

3. U skladu s napomenom 3.5., sva netekstilna pozamanterija i pribor bez ili ostali proizvodi koji ne sadrže tekstile, mogu se, u svakom slučaju, slobodno upotrebljavati ako se ne mogu izraditi od materijala navedenih u stupcu 3.

Na primjer ( 5 ), ako pravilo iz popisa propisuje da se za određeni tekstilni artikl, poput bluze, mora uporabiti pređa, to ne priječi uporabu metalnih artikala poput dugmadi, jer ih nije moguće izraditi od tekstilnih materijala.

4. Ako se primjenjuje pravilo o postotku, vrijednost pozamanterije i dodataka mora se uzeti u obzir pri izračunavanju vrijednosti uključenih materijala bez podrijetla.

Napomena 7.:

1. Za potrebe tarifnih brojeva ex 27 07 , 2713 do 2715 , ex 29 01 , ex 29 02 i ex 34 03 „specifični postupci” su sljedeći:

(a) vakuumska destilacija;

(b) redestilacija vrlo temeljitim postupkom frakcioniranja ( 6 );

(c) krekiranje;

(d) popravljanje;

(e) ekstrakcija selektivnim otapalima;

(f) postupak koji obuhvaća sve ove aktivnosti: preradu koncentriranom sumpornom kiselinom, otopinom sumpornog trioksida u sumpornoj kiselini ili sumpornim anhidridom; neutralizaciju alkalnim agensima; dekolorizaciju i purifikaciju prirodno aktivnom zemljom, aktiviranom zemljom, aktiviranim ugljenom ili boksitom;

(g) polimerizacija;

(h) alkilacija;

(i) izomerizacija.

2. Za potrebe tarifnih brojeva 2710 , 2711 i 2712 , „specifični postupci” su sljedeći:

(a) vakuumska destilacija;

(b) redestilacija vrlo temeljitim postupkom frakcioniranja (6) ;

(c) krekiranje;

(d) popravljanje;

(e) ekstrakcija selektivnim otapalima;

(f) postupak koji obuhvaća sve ove aktivnosti: preradu koncentriranom sumpornom kiselinom, otopinom sumpornog trioksida u sumpornoj kiselini ili sumpornim anhidridom; neutralizaciju alkalnim agensima; dekolorizaciju i purifikaciju prirodno aktivnom zemljom, aktiviranom zemljom, aktiviranim ugljenom ili boksitom;

(g) polimerizacija;

(h) alkilacija;

(i) izomerizacija;

(j) samo u odnosu na teška ulja iz tarifnog broja ex 27 10 , odsumporavanje vodikom koje rezultira smanjenjem najmanje 85 % sadržaja sumpora u prerađivanim proizvodima (ASTM D 1266-59 T metoda);

(k) samo u odnosu na proizvode iz tarifnog broja 2710 , deparafinacija nekim drugim procesom osim filtriranja;

(l) samo u odnosu na teška ulja iz tarifnog broja ex 27 10 , tretman vodikom pod tlakom većim od 20 bara i temperaturom većom od 250 °C uz uporabu katalizatora, u neku drugu svrhu nego što je odsumporavanje, kad vodik tvori aktivni element u kemijskoj reakciji. Daljnji tretman vodikom ulja za podmazivanje iz tarifnog broja ex 27 10 (npr. hidrofiniširanje ili dekolorizacija) radi poboljšanja boje ili stabilnosti ne smatra se specifičnim procesom;

(m) samo u odnosu na loživa ulja iz tarifnog broja ex 27 10 , atmosferska destilacija, pod uvjetom da se manje od 30 % tih proizvoda – po obujmu, uključujući i gubitke – destilira na 300 °C pomoću metode ASTM D 86;

(n) samo u pogledu drugih teških ulja osim plinskih i loživih ulja iz tarifnog broja ex 27 10 , tretman pomoću visokofrekventnog jedva vidljivog električnog pražnjenja bez iskrenja.

3. Za potrebe tarifnih brojeva ex 27 07 , 2713 do 2715 , ex 29 01 , ex 29 02 i ex 34 03 jednostavne aktivnosti poput čišćenja, pretakanja, desalinizacije, odvajanja vode, filtriranja, bojenja, obilježavanja, dobivanja sadržaja sumpora zbog miješanja proizvoda s različitim sadržajima sumpora, bilo koja njihova kombinacija ili slične aktivnosti ne daju status proizvoda s podrijetlom.









Dodatak 2.

Popis obrade ili prerade koje je potrebno izvršiti na materijalima bez podrijetla kako bi dobiveni proizvod stekao status proizvoda s podrijetlom

Proizvodi uključeni u popis ne mogu svi biti obuhvaćeni ovim Sporazumom. Iz tog je razloga potrebno konzultirati druge dijelove ovog Sporazuma.







Tarifni broj HS-a Opis proizvoda Prerada ili obrada, obavljena na materijalima bez podrijetla, kojom se stječe status proizvoda s podrijetlom (1) (2) (3) ili (4) Poglavlje 1. Žive životinje Sva hrana iz poglavlja 1. treba biti u cijelosti dobivena Poglavlje 2. Meso i jestivi klaonički proizvodi Proizvodnja u kojoj svi korišteni materijali iz poglavlja 1. i 2. trebaju biti u cijelosti dobiveni ex Poglavlje 3. Ribe i rakovi, mekušci i ostali vodeni beskralješnjaci, osim: Proizvodnja u kojoj svi korišteni materijali iz poglavlja 3. trebaju biti u cijelosti dobiveni 0304 Riblji fileti i ostalo riblje meso (neovisno o tome je li mljeveno ili ne), svježe, rashlađeno ili smrznuto Proizvodnja u kojoj vrijednost bilo kojeg upotrijebljenog materijala iz poglavlja 3. ne premašuje 15 % cijene proizvoda fco tvornica 0305 Ribe, sušene, soljene ili u salamuri; dimljene ribe, neovisno o tome jesu li kuhane prije ili tijekom procesa dimljenja; riblje brašno, krupica i pelete od ribe, uporabljivi za prehranu ljudi Proizvodnja u kojoj vrijednost bilo kojeg upotrijebljenog materijala iz poglavlja 3. ne premašuje 15 % cijene proizvoda fco tvornica ex 03 06 Rakovi, neovisno o tome jesu li u ljusci ili ne, sušeni, soljeni ili u salamuri; rakovi, u ljusci, kuhani u pari ili vodi, neovisno o tome jesu li rashlađeni, smrznuti, sušeni, soljeni ili u salamuri ili ne; brašno, krupica i pelete od rakova, uporabljivi za ljudsku prehranu Proizvodnja u kojoj vrijednost bilo kojeg upotrijebljenog materijala iz poglavlja 3. ne premašuje 15 % cijene proizvoda fco tvornica ex 03 07 Mekušci, neovisno o tome jesu li u ljusci ili ne, sušeni, soljeni ili u salamuri; vodeni beskralješnjaci osim rakova i mekušaca, sušeni, soljeni ili u salamuri; brašno, krupica i pelete od vodenih beskralješnjaka osim rakova, uporabljivi za ljudsku prehranu Proizvodnja u kojoj vrijednost bilo kojeg upotrijebljenog materijala iz poglavlja 3. ne premašuje 15 % cijene proizvoda fco tvornica ex Poglavlje 4. Mlijeko i mliječni proizvodi; jaja peradi i ptičja jaja; prirodni med; jestivi proizvodi životinjskog podrijetla; koji nisu spomenuti niti uključeni na drugom mjestu; osim: Proizvodnja u kojoj svi korišteni materijali iz poglavlja 4. trebaju biti u cijelosti dobiveni 0403 Mlaćenica, kiselo mlijeko, kiselo vrhnje, jogurt, kefir i ostalo fermentirano ili zakiseljeno mlijeko i vrhnje, koncentrirani ili nekoncentrirani s dodanim ili bez dodanog šećera ili drugih sladila, aromatizirani ili s dodanim voćem, orašastim plodovima ili kakaom Proizvodnja u kojoj: — svi korišteni materijali iz poglavlja 4. trebaju biti u potpunosti dobiveni, — sav upotrijebljeni sok od voća (osim od ananasa, limuna i limeta ili grejpa) iz tarifnog broja 2009 mora biti s podrijetlom, — vrijednost upotrijebljenih materijala iz poglavlja 17. ne premašuje 30 % cijene proizvoda fco tvornica ex Poglavlje 5. Proizvodi životinjskog podrijetla, koji nisu spomenuti niti uključeni na drugom mjestu, osim: Proizvodnja u kojoj svi korišteni materijali iz poglavlja 5. trebaju biti u cijelosti dobiveni ex 05 02 Prerađene čekinje i dlake domaćih ili divljih svinja Čišćenje, dezinfekcija, razvrstavanje i ispravljanje čekinja i dlaka Poglavlje 6. Živo drveće i druge biljke; lukovice; korijenje i slično; rezano cvijeće i ukrasno lišće Proizvodnja u kojoj: — svi korišteni materijali iz poglavlja 6. trebaju biti u potpunosti dobiveni, — vrijednost upotrijebljenih materijala ne premašuje 50 % u cijeni proizvoda fco tvornica Poglavlje 7. Jestivo povrće, neko korijenje i gomolji Proizvodnja u kojoj svi korišteni materijali iz poglavlja 7. trebaju biti u cijelosti dobiveni Poglavlje 8. Jestivo voće i orašasti plodovi; kore agruma, dinja ili lubenica Proizvodnja u kojoj: — sve voće i orašasti plodovi trebaju biti u potpunosti dobiveni, — vrijednost svih upotrijebljenih materijala iz poglavlja 17. ne premašuje 30 % u cijeni proizvoda fco tvornica ex Poglavlje 9. Kava, čaj, mate-čaj i začini; osim: Proizvodnja u kojoj svi korišteni materijali iz poglavlja 9. trebaju biti u cijelosti dobiveni 0901 Kava, pržena ili nepržena, s kofeinom ili bez kofeina; kavine ljuske i opne, nadomjesci kave koji sadrže kavu u bilo kojem omjeru Proizvodnja od materijala iz bilo kojeg tarifnog broja 0902 Čaj, aromatiziran ili nearomatiziran Proizvodnja od materijala iz bilo kojeg tarifnog broja ex 09 10 Mješavine začina Proizvodnja od materijala iz bilo kojeg tarifnog broja Poglavlje 10. Žitarice Proizvodnja u kojoj svi korišteni materijali iz poglavlja 10. trebaju biti u cijelosti dobiveni ex Poglavlje 11. Proizvodi mlinske industrije; slad; škrob; inulin; pšenični gluten; osim: Proizvodnja u kojoj sve žitarice, povrće, korijeni i gomolji iz tarifnog broja 0714 ili upotrijebljeno voće moraju biti u cijelosti dobiveni ex 11 06 Brašno, krupica i prah od osušenog, oljuštenog mahunastog povrća iz tarifnog broja 0713 Sušenje i mljevenje mahunastog povrća iz tarifnog broja 0708 Poglavlje 12. Uljano sjemenje i plodovi; razno zrnje, sjemenje i plodovi, industrijsko i ljekovito bilje; slama i stočna hrana Proizvodnja u kojoj svi korišteni materijali iz poglavlja 12. trebaju biti u cijelosti dobiveni 1301 Šelak; prirodne gume, smole, gume-smole i oleo smole (na primjer, balzami) Proizvodnja u kojoj vrijednost svih upotrijebljenih materijala iz tarifnog broja 1301 ne premašuje 50 % u cijeni proizvoda fco tvornica 1302 Biljni sokovi i ekstrakti; pektinske tvari, pektinati i pektati; agar-agar i ostale sluzi i zgušnjivači, dobiveni od biljnih proizvoda, čak i modificirani: – Sluzi i zgušnjivači dobiveni od biljnih proizvoda, modificirani Proizvodnja od nemodificiranih sluzi i zgušnjivača – Ostalo Proizvodnja u kojoj vrijednost svih upotrijebljenih materijala ne premašuje 50 % u cijeni proizvoda fco tvornica Poglavlje 14. Biljni materijali za pletarstvo; biljni proizvodi koji nisu spomenuti niti uključeni na drugom mjestu Proizvodnja u kojoj svi korišteni materijali iz poglavlja 14. trebaju biti u cijelosti dobiveni ex Poglavlje 15. Masti i ulja životinjskog ili biljnog podrijetla te proizvodi njihove razgradnje; prerađene jestive masti; životinjski ili biljni voskovi; osim: Proizvodnja u kojoj se svi upotrijebljeni materijali razvrstavaju u drugi tarifni broj od tarifnog broja proizvoda 1501 Svinjska mast (uključujući salo) i mast peradi, osim iz tarifnog broja 0209 ili 1503 : – Masti iz kostiju ili otpadaka Proizvodnja od materijala iz bilo kojeg tarifnog broja, osim iz tarifnih brojeva 0203 , 0206 ili 0207 ili kosti iz tarifnog broja 0506 – Ostalo Proizvodnja od mesa ili od jestivih otpadaka svinjećeg podrijetla iz tarifnog broja 0203 ili 0206 , ili jestivih otpadaka peradi iz tarifnog broja 0207 1502 Masti od goveda, ovaca ili koza, osim iz tarifnog broja 1503 – Masti iz kostiju ili otpadaka Proizvodnja od materijala iz bilo kojeg tarifnog broja, osim iz tarifnih brojeva 0201 , 0202 , 0204 ili 0206 ili kosti iz tarifnog broja 0506 – Ostalo Proizvodnja pri kojoj svi korišteni proizvodi iz poglavlja 2. trebaju biti u cijelosti dobiveni 1504 Masti i ulja i njihove frakcije, od riba ili morskih sisavaca, rafinirani ili nerafinirani, ali kemijski nemodificirani: – Krute frakcije Proizvodnja od materijala iz bilo kojeg tarifnog broja, uključujući ostale materijale iz tarifnog broja 1504 – Ostalo Proizvodnja u kojoj svi korišteni materijali iz poglavlja 2. i 3. trebaju biti u cijelosti dobiveni ex 15 05 Refinirani lanolin Proizvodnja od sirove masti od vune iz tarifnog broja 1505 1506 Ostale životinjske masti i ulja i njihove frakcije, rafinirani ili nerafinirani, ali kemijski nemodificirani: – Krute frakcije Proizvodnja od materijala iz bilo kojeg tarifnog broja, zajedno s ostalim materijalima iz tarifnog broja 1506 – Ostalo Proizvodnja pri kojoj svi korišteni proizvodi iz poglavlja 2. trebaju biti u cijelosti dobiveni 1507 do 1515 Biljna ulja i njihove frakcije: – Sojino ulje, ulje od kikirikija, palmino ulje, ulje od kokosovog oraha (kopre), ulje od palminih koštica (jezgri), tungovo ulje i oiticica ulje, mirtin vosak i japanski vosak, frakcije jojoba ulja i ulja za tehničke ili industrijske svrhe, osim za proizvodnju prehrambenih proizvoda za ljude Proizvodnja u kojoj se svi upotrijebljeni materijali razvrstavaju u drugi tarifni broj od tarifnog broja proizvoda – Krute frakcije, osim onih od ulja jojobe Proizvodnja od drugih materijala iz tarifnih brojeva 1507 do 1515 – Ostalo Proizvodnja u kojoj su sve upotrijebljene biljne tvari dobivene u cijelosti 1516 Masti i ulja životinjskog ili biljnog podrijetla i njihove frakcije, djelomično ili potpuno hidrogenirani, interesterificirani, reesterificirani ili elaidinizirani, rafinirani ili ne, ali dalje nepripremljeni Proizvodnja u kojoj: — svi korišteni materijali iz poglavlja 2. trebaju biti u potpunosti dobiveni, — sve upotrijebljene biljne tvari dobivene u cijelosti. Međutim, materijali iz tarifnih brojeva 1507 , 1508 , 1511 i 1513 mogu biti upotrijebljeni 1517 Margarin; jestive mješavine ili pripravci od masti ili ulja životinjskog ili biljnog podrijetla ili od frakcija različitih masti ili ulja iz ovog poglavlja, osim jestivih masti ili ulja ili njihovih frakcija iz tarifnog broja 1516 Proizvodnja u kojoj: — svi korišteni materijali iz poglavlja 2. i 4. trebaju biti u potpunosti dobiveni, — sve upotrijebljene biljne tvari dobivene u cijelosti. Međutim, materijali iz tarifnih brojeva 1507 , 1508 , 1511 i 1513 mogu biti upotrijebljeni ex Poglavlje 16. Prerađevine od mesa, riba, rakova, mekušaca ili drugih vodenih beskralješnjaka; osim: Proizvodnja od životinja iz poglavlja 1. 1604 i 1605 Pripremljena ili konzervirana riba; kavijar i nadomjesci kavijara pripremljeni od ribljih jaja; Rakovi, mekušci i ostali vodeni beskralješnjaci, pripremljeni ili konzervirani Proizvodnja u kojoj vrijednost bilo kojeg upotrijebljenog materijala iz poglavlja 3. ne premašuje 15 % cijene proizvoda fco tvornica ex Poglavlje 17. Šećer i proizvodi od šećera; osim: Proizvodnja u kojoj se svi upotrijebljeni materijali razvrstavaju u drugi tarifni broj od tarifnog broja proizvoda ex 17 01 Šećer od šećerne trske ili šećerne repe i kemijski čista saharoza, u krutom stanju, s dodanim aromama ili tvarima za bojenje Proizvodnja u kojoj vrijednost svih upotrijebljenih materijala iz poglavlja 17. ne premašuje 30 % cijene proizvoda fco tvornica 1702 Ostali šećeri, uključujući kemijski čistu laktozu, maltozu, glukozu i fruktozu, u krutom stanju; šećerni sir